Διακαναλική συνέντευξη του Προέδρου της Δημοκρατίας για το Κυπριακό Ερωτήσεις-Απαντήσεις – ΟΝΗΣΙΛΟΣ\nΟΝΗΣΙΛΟΣ > Διακαναλική συνέντευξη του Προέδρου της Δημοκρατίας για το Κυπριακό Ερωτήσεις-Απαντήσεις\nΕρώτηση: Επειδή το κεφάλαιο που θα συζητηθεί στη συνάντηση της Ελβετίας είναι το εδαφικό, επιτρέψτε μου να ξεκινήσω από αυτό το θέμα. Στις 7 Οκτωβρίου, δηλώνατε από τον Αστρομερίτη ότι, μεταξύ των περιοχών που θα πρέπει να βρίσκονται υπό την ελληνοκυπριακή συνιστώσα πολιτεία, δεν μπορεί παρά να περιλαμβάνει και την Μόρφου. Και σας απάντησαν και ο κ. Ακιντζί και οι συν αυτού ότι δεν τίθεται θέμα επιστροφής της Μόρφου. Ακολούθησαν πολλά σενάρια, συζητήσεις, ακόμα και προτάσεις προχθές από τον κ. Ταλάτ για μια Μόρφου υπό ομοσπονδιακή ομπρέλα, μια ζώνη εδάφους ομοσπονδιακής διακυβέρνησης. Θα ήθελα να ρωτήσω, ποια είναι η γραμμή έναρξης της διαπραγμάτευσης για την Μόρφου ή, αν θέλετε, γενικότερα που θα τηρήσετε στην Ελβετία και ποιο είναι το ελάχιστο σημείο εδαφικών αναπροσαρμογών που θα δεχόταν η ελληνοκυπριακή πλευρά, ιδιαίτερα για την Μόρφου;\nΑπάντηση: Αυτό που είναι επιδίωξή μας είναι τέτοιες αναπροσαρμογές που να επιτρέπουν τον μέγιστο αριθμό Ελληνοκυπρίων να επιστρέψει στις πατρογονικές τους εστίες. Μεταξύ αυτών συγκαταλέγεται και η Μόρφου. Δεν πρόκειται βεβαίως να μπω σε μια λεπτομερή και από αέρος διαπραγμάτευση, είτε αναφέροντας ονόματα είτε αποκλείοντας ονόματα. Αυτό που έχει σημασία είναι να γίνει κατανοητό ότι χωρίς ουσιαστικές εδαφικές αναπροσαρμογές ούτε και το περιουσιακό είναι δυνατό να λυθεί κατά σχετικά δίκαιο τρόπο. Διότι συνδέονται άμεσα οι εδαφικές αναπροσαρμογές και με το περιουσιακό. Και αυτή είναι και η προσπάθεια που καταβάλλουμε, να γίνει κατανοητό και από τους συμπατριώτες μας, πως λογικές και μέσα στο πλαίσιο του δικαίου αναπροσαρμογές είναι απολύτως αναγκαίες προκειμένου να έχουμε μια αποδεκτή λύση και από τους Ελληνοκύπριους.\nΕρώτηση: Να επιμείνω λίγο σε αυτό το σενάριο του κ. Ταλάτ περί ομοσπονδιακού καθεστώτος σε κάποιες περιοχές.\nΑπάντηση: Να σας βοηθήσω γιατί ήταν παράλειψη που δεν απάντησα. Μιλούμε για την επιστροφή περιοχών υπό ελληνοκυπριακή διοίκηση. Νομίζω είμαι σαφής.\nΈνα ειδικό καθεστώς θα μπορούσε να διαλαμβάνει, παραδείγματος χάριν, την περιοχή Καρπασίας. Η πρόταση του κ. Ταλάτ είναι ευπρόσδεκτη, αν και εφόσον θα διασφαλίζεται το δικαίωμα επιστροφής, είναι κάτι που και οι ίδιοι μελετούμε. Για περιοχές όμως, όπως είναι η Καρπασία, που και με βάση τη Συμφωνία της Τρίτης Βιέννης διέβλεπε τη διασφάλιση παραμονής των τότε διατηρούντων 23 και τόσων χιλιάδων Καρπασιτών.\nΕρώτηση: Είπατε στην ομιλία σας ότι ελπίζετε ότι στην Ελβετία θα υπάρχει τέτοια πρόοδος που θα δημιουργεί την προοπτική να προχωρήσουμε και στην ουσιαστική συζήτηση των κεφαλαίων της ασφάλειας και των εγγυήσεων. Και επειδή λέγονται πολλά, πώς ορίζουμε αυτή την πρόοδο που θα επιτρέψει τη συνέχιση των διαπραγματεύσεων επί της ασφάλειας και των εγγυήσεων;\nΑπάντηση: Πρόοδος σημαίνει πως θα υπάρξουν τέτοιες συγκλίσεις ως προς τα κριτήρια των εδαφικών αναπροσαρμογών, πως κάποια θέματα, επί των οποίων υπάρχει διαφωνία, θα υπάρξει σύγκλιση, έτσι ώστε να δημιουργείται βάσιμα η προοπτική ότι η εν συνεχεία νέα φάση του διαλόγου θα οδηγήσει και ενδεχόμενα στην τελική επιδιωκόμενη φάση, που να είναι εκείνη που θα δώσει και την ποθητή λύση.\nΕρώτηση: Σήμερα ο Μουσταφά Ακιντζί ενημέρωσε τους ηγέτες των τουρκοκυπριακών κομμάτων, ήδη υπάρχουν δηλώσεις τους – και αναφέρω τη δήλωση του Μεχμέτ Αλί Ταλάτ, που είναι ένας από τους πιο μετριοπαθείς στην τουρκοκυπριακή κοινότητα – είπε ότι στόχος της τουρκοκυπριακής κοινότητας είναι η συζήτηση στο Mont Pelerin του Εδαφικού, χωρίς χάρτες και ο καθορισμός ημερομηνίας για μια πενταμερή. Αυτό που θέλω να ρωτήσω είναι: Εσείς δεσμεύεστε ενώπιον του κυπριακού λαού ότι δεν θα προχωρήσετε σε αποδοχή ημερομηνίας αν δεν γίνει επί της ουσίας διαπραγμάτευση επί χαρτών;\nΑπάντηση: Έχω ερωτηθεί προηγουμένως και έχω πει ξεκάθαρα, και θέλω να το επαναλάβω και τώρα, πρόοδος δεν είναι μόνο τα κριτήρια είναι και ο χάρτης που διατυπώνει αυτά που διασφαλίζονται μέσα από τα κριτήρια. Συνεπώς, για να υπάρξει επόμενο βήμα – είτε αυτό λέγεται πολυμερής ή άλλως πως – θα πρέπει να υπάρξει και μια σχετική πρόοδος και επειδή αναφέρονται στην πολυμερή, λέω ότι δεν υπάρχει περίπτωση να αποδεχθώ ημερομηνία πολυμερούς συναντήσεως, αν δεν υπάρξει πρόοδος ή συνέπεια σε αυτά που έχουν συμφωνηθεί. Πρόοδος στο εδαφικό, συγκλίσεις, τουλάχιστον στον μέγιστο βαθμό, όσον αφορά τις εδαφικές αναπροσαρμογές, κατάθεση αντιστοίχων χαρτών που θα αποτυπώνουν τα όσα διαλαμβάνονται στα κριτήρια που θα έχουν συμφωνηθεί.\nΕρώτηση: Δηλαδή, για να το ξεκαθαρίσουμε αυτό, συμφωνία μόνο στα κριτήρια του εδαφικού χωρίς να βάζετε χάρτες μπορεί να θεωρηθεί ικανοποιητική πρόοδος για να πάμε στο επόμενο στάδιο;\nΑπάντηση: Όχι. Συμφωνία στα κριτήρια σημαίνει ταυτόχρονα και κατάθεση χαρτών. Αυτό είναι που έχει συμφωνηθεί, αν και εφόσον υπάρξει τέτοια πρόοδος στα κριτήρια, να κατατεθεί από τουρκοκυπριακής πλευράς και ο χάρτης που θα αποτυπώνει τα όσα θα αποτελούν τα συμφωνημένα κριτήρια που θα σήμαινε σημαντική πρόοδο – εφόσον θα είναι συμφωνημένα τα κριτήρια και θα αποτυπώνονται επί χάρτου – οπότε το ενδεχόμενο της επόμενης φάσης, μιας πολυμερούς, εφόσον θα σμικρύνονταν και οι διαφορές που υπάρχουν στα υπόλοιπα, δεν θα αποκλειόταν .\nΕρώτηση: Γιατί διστάσατε να πείτε στο ερώτημα της κας Κοτζιαμάνη ότι η Μόρφου είναι κόκκινη γραμμή, όπως είπατε στους Μορφίτες μιλώντας στην εκδήλωση;\nΑπάντηση: Δεν νομίζω να υστέρησα στο να επαναλάβω τα όσα είπα για Μόρφου, όμως ευρισκόμεθα μια μέρα προ της μετάβασής μας εις το Mont Pelerin, εάν θα αρχίσουμε από αέρος να κάνουμε διάλογο, αντιλαμβάνεσθε ότι οι πλευρές παραμένουν αμετακίνητες σε θέσεις, εις ανταπάντηση των θέσεών μας, με αποτέλεσμα, ενδεχόμενα, να διακινδυνεύσω αυτό που επιδιώκω. Επαναλαμβάνω, και απάντησα και στον κ. Χατζηπαναγή, με καθαρότητα ότι μιλώ για αναπροσαρμογές ή επιστροφή υπό ελληνική διοίκηση και ήτο για τη Μόρφου η ερώτηση, σε σχέση με την πρόταση του κ. Ταλάτ.\nΕρώτηση: Θέλω να μείνω λίγο στις συνομιλίες στην Ελβετία: Ένα σημείο είναι εάν έχει συμφωνηθεί η διαδικασία, εάν τη ξέρουμε και τη έχουμε αποδεχθεί. Ένα δεύτερο, επειδή θα συζητηθεί το Εδαφικό, είναι το θέμα των κριτηρίων, δηλαδή πόσο μικρό ή μεγάλο είναι το χάσμα στο θέμα των κριτηρίων;\nΑπάντηση: Δεν είμαι σε θέση αυτήν τη στιγμή να γνωρίζω, εκείνο που γνωρίζω είναι ότι μέσα από τις δημόσιες δηλώσεις ή με μια ανταλλαγή απόψεων, όχι σε βάθος, αλλά όπως απλά αποκαλείται brainstorming στα αγγλικά η ανταλλαγή απόψεων, διαφαίνεται να υπάρχουν, αλλά ας αφήσουμε να διαμορφωθούν και τα γεγονότα και η τυχόν πρόοδος ή η τυχόν οπισθοδρόμηση στο τραπέζι των διαπραγματεύσεων. Νομίζω ότι σοφό είναι, προ μιας διαπραγμάτευσης, όχι από αέρος να γίνονται τέτοιες τοποθετήσεις που να υποχρεώνουν την άλλη πλευρά να τοποθετείται κατά τρόπο που ενδεχόμενα να μην της επιτρέψει να προβεί στις αναγκαίες ευέλικτες προσαρμογές.\nΕρώτηση: Κύριε Πρόεδρε να κατανοήσω ότι το θέμα των κριτήριων δεν έχει συζητηθεί καθόλου;\nΑπάντηση: Όχι. Είναι καλά γνωστό, οι θέσεις μας είναι καλά γνωστές προς την τουρκοκυπριακή πλευρά. Όχι, στο τραπέζι δεν έχει συζητηθεί. Έχουν δοθεί όμως οι θέσεις μας. Δηλαδή το τι επιδιώκουμε π.χ. ότι πρέπει να επιστραφούν περιοχές με τέτοια πληθυσμιακή πυκνότητα, έτσι ώστε γίνει κατορθωτό ένας αριθμός τουλάχιστον 100 χιλιάδων να επιστρέψει υπό ελληνοκυπριακή διοίκηση. Περιοχές που έχουν σχέση είτε με τις ιστορικές μας καταβολές, είτε ανάλογα με τη γονιμότητα του εδάφους, ανάλογα με τη χρήση, οι ακτογραμμές παραδείγματος χάριν κ.ο.κ., η έκταση δηλαδή των ακτογραμμών της καθεμίας των δυο πολιτειών.\nΕρώτηση: Έχει καταθέσει και η τουρκοκυπριακή πλευρά;\nΑπάντηση: Βεβαίως έχει καταθέσει.\nΕρώτηση: Ο Τουρκοκύπριος ηγέτης Μουσταφά Ακιντζί αναφέρει συνεχώς ότι μηδέν εγγυήσεις και μηδέν στρατεύματα σημαίνει δεν υπάρχει λύση. Το ίδιο τόνισε και σήμερα ο Υπουργός Ευρωπαϊκών Υποθέσεων της Τουρκίας ότι το θέμα των εγγυήσεων είναι εκτός συζήτησης για την Άγκυρα, άρα αν η τουρκοκυπριακή πλευρά επιμένει σε αυτήν τη θέση τότε πώς προχωρεί η διαδικασία και πώς το σχολιάζει η ελληνοκυπριακή πλευρά;\nΑπάντηση: Εμείς προχωρούμε με καλή θέληση και αποφασιστικότητα επιδιώκοντας να επιτύχουμε μια λύση που θα επιτρέπει τη σύσταση ή αν θέλετε τη μετεξέλιξη της Κυπριακής Δημοκρατίας σε ένα σύγχρονο ευρωπαϊκό κράτος, και ένα σύγχρονο ευρωπαϊκό κράτος δεν έχει ούτε ανάγκη από εγγυητές, ούτε ανάγκη από στρατεύματα κατοχής. Συνεπώς, δηλώσεις ανάλογες με αυτές που ακούω δεν συμβάλλουν στο να επιτύχουμε την αποκατάσταση της εμπιστοσύνης μεταξύ των δυο κοινοτήτων, μεταξύ του κυπριακού λαού. Θα πρέπει πάντα να έχουμε κατά νουν, και νομίζω ότι είναι σημαντικό αυτό που κάποια στιγμή ελέχθη από τον ίδιο τον Ακιντζί, ότι η ασφάλεια του ενός να μην αποτελεί απειλή για τον άλλο. Γίνεται κατανοητό ότι τα τουρκικά στρατεύματα μπορεί να είναι ασφάλεια για τη μια κοινότητα, αλλά σίγουρα προκαλούν ανασφάλεια για την άλλη κοινότητα. Συνεπώς, δεν θεωρώ, και με βάση τη δομή του υπό μετεξέλιξη κράτους, ότι απαιτούνται οι όποιες εγγυήσεις. Παρά ταύτα, στις δικές μας προτάσεις, έχουμε εισηγηθεί μηχανισμούς, ώστε εκεί και όπου παρατηρούνται πιθανά επεισόδια αν και εφόσον παρατηρηθούν, πώς μπορεί να αντιμετωπιστούν κατά αποτελεσματικό τρόπο, φτάνοντας ακόμα, αν και εφόσον είναι τέτοιας έκτασης, και στο Συμβούλιο Ασφαλείας το οποίο να μπορεί να αποφασίσει περαιτέρω μέτρα. Εκείνο που θα αποτελέσει πραγματική εγγύηση και αίσθημα ασφάλειας μεταξύ των κατοίκων, είτε Ελληνοκυπρίων είτε Τουρκοκυπρίων, είναι οι μηχανισμοί, και εκείνοι που θα δράσουν τη δοσμένη στιγμή για να αποτρέψουν τα οποιαδήποτε. Υπάρχει όμως ακόμα ένα θέμα ασφάλειας και αναφέρεται στο κεφάλαιο της υλοποίησης των όσων θα συμφωνηθούν. Επιμένουμε – και είναι θέση μας – πως θα πρέπει να υπάρξει επαρκής ασφάλεια για την επομένη της λύσης. Επαρκής ασφάλεια δηλαδή ότι όσοι εμπλέκονται θα υλοποιήσουν τις δεσμεύσεις τους.\nΕρώτηση: Ακούγεται κατά κόρον ότι το κλειδί της λύσης του Κυπριακού βρίσκεται στην Τουρκία. Είχατε πει σε μια πρόσφατη ομιλία σας ότι το 2004 τολμήσατε να πάτε κόντρα στο ρεύμα με την πρόταση των ΗΕ για το σχέδιο Ανάν. Τι είναι αυτό που σας κάνει σήμερα αισιόδοξο να πιστεύετε ότι η σημερινή Τουρκία, με τον σημερινό Πρόεδρό της, και τα όσα διαδραματίζονται σήμερα στην Τουρκία, αυτή η χώρα που έχει το κλειδί για τη λύση του Κυπριακού – και να μην ξεχνάμε ότι ο κ. Ακιντζί ενεργεί κατ’ εντολή της Άγκυρας – θα συνηγορήσει στο να βρεθεί μια όσο τον δυνατόν, δίκαιη δεν μπορούμε να την πούμε, βιώσιμη λύση στο Κυπριακό.\nΑπάντηση: Αξιοπρεπής λύση στο Κυπριακό, ένας δημιουργικός συμβιβασμός θα μπορούσε να πει κανένας. Αυτό που θα ήθελα να πω είναι ότι η δική μας πλευρά εδώ και 42 χρόνια καταβάλλει προσπάθεια να εξευρεθεί μια λύση, γιατί όλοι μέχρι σήμερα οι ηγέτες της Κυπριακής Δημοκρατίας αντιλαμβάνονταν τους κινδύνους όχι μόνο για τους Ε/Κ αλλά και για τους Τ/Κ από τη συνέχιση της απαράδεκτης κατάστασης που επικρατεί στο νησί. Έχουμε υποχρέωση να αγωνιστούμε, να καταβάλουμε κάθε δυνατή προσπάθεια, μέχρι στιγμής έχει παρατηρηθεί πρόοδος, παραμένουν διαφορές, θέλω να ελπίζω ότι δεν θα παραμείνουμε στην ρητορική περί επιθυμίας λύσης, εις την ρητορική περί αντιμετώπισης των ανησυχιών των Ελληνοκυπρίων. Αυτό το οποίο πράττουμε είναι με καλή πίστη, με αποφασιστικότητα, με δημιουργικό πνεύμα προκειμένου να δώσουμε ένα ισχυρό μήνυμα όχι μόνο προς τους Τουρκοκύπριους συμπατριώτες μας, που το επιθυμούμε και το επιδιώκουμε, αλλά και προς την Τουρκία αλλά και τη διεθνή κοινότητα: Τυχόν αποτυχία εις τις προσπάθειες που καταβάλλουμε δεν θα βαρύνει την ελληνοκυπριακή πλευρά – αλλά και δεν θέλω να μπω σε ανάλογη λογική να αρχίσουμε τώρα ποιος ευθύνεται και ποιος όχι ή να σχολιάσω εάν εις την Άγκυρα ευρίσκεται ο Α ή ο Β. Αυτά είναι καλά γνωστά, οι ανησυχίες είναι δεδομένες, δεν επιτρέπεται όμως επειδή διατηρούμε τις ανησυχίες και να παραλύσουμε, θα συνεχίσουμε την προσπάθεια επίλυσης του κυπριακού προβλήματος, επειδή αυτό πιστεύουμε θα είναι προς όφελος ολόκληρου του κυπριακού λαού. Κάποια στιγμή πρέπει η αβεβαιότητα να τερματιστεί, κάποια στιγμή η σταθερότητα πρέπει να παγιωθεί, κάποια στιγμή πρέπει να αξιοποιήσουμε τον φυσικό μας πλούτο, να δούμε ότι δημιουργούμε συνθήκες συνέργειας, συμβίωσης, αλλά και συνδημιουργίας. Μόνο έτσι μπορούμε να έχουμε πραγματική προοπτική για το μέλλον. Αν άλλοι θέτουν εμπόδια, βεβαίως κάποιοι θα πρέπει να αναλάβουν και ένα βάρος ευθυνών γιατί να αποτύχει μια τόσο κοπιώδης προσπάθεια που μας φέρνει τόσο κοντά στο να επιτύχουμε, αν υπάρχει πραγματικά καλή βούληση και από την Τουρκία και από την τουρκοκυπριακή ηγεσία, σε μια οριστική ρύθμιση του θέματος.\nΕρώτηση: Αναφέρατε και πριν από το διάλειμμα την ανάγκη επαρκούς ασφάλειας την επομένη της λύσης, την πρώτη μέρα έναρξης εφαρμογής της λύσης. Ποιοι είναι οι μηχανισμοί που θα φροντίσουν για να υπάρξει αυτή η ασφάλεια από την πρώτη ώρα; Ποιος θα έχει την εποπτεία στις μεταβατικές περιόδους και την εγγύηση εφαρμογής των συμφωνηθέντων, ειδικότερα σε σχέση με την αποχώρηση των τουρκικών στρατευμάτων, που είναι ένα θέμα που επηρεάζει πολύ τους Ελληνοκυπρίους;\nΑπάντηση: Είπα επαρκής ασφάλεια ως προς την υλοποίηση των όσων θα συμφωνηθούν και είναι κάτι που ο καθένας το αντιλαμβάνεται με την πικρή πείρα του παρελθόντος. Αυτό που επεξεργάζονται και τα Ηνωμένα Έθνη είναι μια ανανεωμένη, ενισχυμένη εντολή προς την Ειρηνευτική Δύναμη, έτσι ώστε να φέρει την ευθύνη ομαλής εξέλιξης στην υλοποίηση της λύσης. Είτε αυτό αναφέρεται στην αποχώρηση των κατοχικών στρατευμάτων είτε στην επανεγκατάσταση προσφύγων. Γενικότερα, θα υπάρχει μια ενισχυμένη εντολή όσον αφορά την υλοποίηση επί του εδάφους. Όσον αφορά την υλοποίηση των συμφωνηθέντων όμως, ταυτόχρονα αυτό που λέμε ότι είναι το ορθότερο, είναι ότι είτε το Συμβούλιο Ασφαλείας, κάτω από το Κεφάλαιο 7, είτε οπωσδήποτε μόνο διεθνής οργανισμός θα μπορούσε να αναλάβει ένα ανάλογο έργο. Και πιστεύω ότι το Συμβούλιο Ασφαλείας είναι το κατεξοχήν σώμα του διεθνούς οργανισμού, οπωσδήποτε η Ειρηνευτική Δύναμη είναι κάτω από τις εντολές των Ηνωμένων Εθνών, και συνεπώς δεν μπορεί παρά να είναι τα Ηνωμένα Έθνη εκείνα, τα οποία θα παρακολουθούν και θα φροντίσουν, έτσι ώστε να υπάρξει η ομαλή προσαρμογή στα νέα δεδομένα, όπως θα συμφωνηθούν. Ταυτόχρονα, για το θέμα δημόσιας τάξης και λοιπά, πέραν των τοπικών αστυνομικών δυνάμεων που θα υπάρχουν –όπως σε όλες τις ομόσπονδες πολιτείες υπάρχουν τα σώματα ασφαλείας-, θα είναι και η ομοσπονδιακή αστυνομία, η οποία θα καλείται και θα παρεμβαίνει σε περίπτωση που δεν είναι αρκετή η τοπική αστυνομία. Πέραν όμως τούτου, υπάρχει και άλλος μηχανισμός –αυτό που εισηγηθήκαμε-, δηλαδή μια πολυεθνική δύναμη, που μπορεί να είναι με ενισχυμένη εντολή η Ειρηνευτική Δύναμη των Ηνωμένων Εθνών, η οποία να παρεμβαίνει εξίσου. Και αν και σε εκείνο το στάδιο υπάρξει αποτυχία τότε υπάρχει η προσφυγή στο Συμβούλιο Ασφαλείας προκειμένου να ληφθούν τέτοια μέτρα, που να αποτρέψουν τους όποιους κινδύνους είτε για τη μια είτε για την άλλη κοινότητα. Για αυτό και λέμε ότι δεν απαιτούνται τουρκικά στρατεύματα και, ιδιαίτερα, δεν μπορεί η Τουρκία να εγγυηθεί το στάτους κβο, δηλαδή τη νέα κατάσταση πραγμάτων, το υπό μετεξέλιξη κράτος, και τούτο γιατί δυστυχώς, και λυπούμαι που το λέω, αλλά το 1974 η εισβολή έγινε με το πρόσχημα της αποκατάστασης της συνταγματικής τάξης και τελικά όχι μόνο δεν αποκαταστάθηκε η συνταγματική τάξη, αλλά βρισκόμαστε σε θέση να διαπραγματευόμαστε για μετεξέλιξη εκείνου του κράτους, της συνταγματικής τάξης, από ενιαίο σε ένα ομόσπονδο καθεστώς.\nΕρώτηση: Έχω την υποψία ότι αν είχατε μπροστά σας τον επικεφαλής κάποιου αντιπολιτευόμενου κόμματος θα σας έλεγε ότι στην απάντησή σας πριν το διάλειμμα υποβαθμίσατε λίγο τη δυναμική και την πολιτική που αναπτύσσει, ειδικά τους τελευταίους μήνες, ο κ. Ερντογάν. Και υποψιάζομαι ότι θα σας έλεγε, επίσης, ότι στο πλαίσιο αυτής της πολιτικής που αναπτύσσει είναι και η δήλωση που βγήκε νωρίς το απόγευμα του διευθυντή της εταιρείας πετρελαίων της Τουρκίας, ότι βγαίνει το Μπαρμπαρός για έρευνες και πολύ πιθανόν, στην επόμενη περίοδο, για γεωτρήσεις στα ανοικτά της Κύπρου.\nΑπάντηση: Ακριβώς συνεκτιμώντας ορθά τα όσα καταγράφονται και τις όλες συμπεριφορές, θεωρώ πως καθίσταται ακόμα πιο αναγκαίο να λυθεί το κυπριακό πρόβλημα γιατί με τα όσα έχετε αφήσει να νοηθούν οι κίνδυνοι αυξάνονται. Όπως βεβαίως και ενδεχόμενα από μια κακή λύση να υπάρχουν κίνδυνοι, το ίδιο και από μια μη λύση. Όσον αφορά τις όποιες κινήσεις ή τις όποιες ανακοινώσεις, ένα θέλω να καταστήσω σαφές, πάω με καλή διάθεση, με καλή θέληση να διαπραγματευτώ μια αξιοπρεπή λύση. Κάτω από απειλές δεν πρόκειται ούτε να διαπραγματευτώ ούτε και να υποχωρήσω. Δεν θα ήθελα όμως να μπω σε μια ανάλογη λογική. Παραμένουμε σε αυτό που έχουμε κατ’ επανάληψη εκφράσει και αποδείξει: Είμαστε αποφασισμένοι να προχωρήσουμε στην επανένωση αυτής της χώρας, την απαλλαγή της από τα κατοχικά στρατεύματα, τη δημιουργία ενός σύγχρονου ευρωπαϊκού κράτους που θα σέβεται τα δικαιώματα όλων ανεξαίρετα. Θα περιοριστώ μέχρι εδώ.\nΕρώτηση: Κύριε Πρόεδρε, και πάλιν θα συνεχίσω την ερώτηση του συναδέλφου. Κανείς δεν μπορεί να προβλέψει τον κ. Ερντογάν. Αν, κατά τη διάρκεια που θα βρίσκεστε στο Mont Pelerin, αποστείλει το Μπαρμπαρός όπως λένε στις επόμενες μέρες, θα αποχωρήσετε; Και ακόμα κάτι που θέλω να ρωτήσω. Επειδή λέγεται στα κατεχόμενα ότι η λεγόμενη κυβέρνηση δεν επιτρέπει στον κ. Ακιντζί να συνοδευτεί από τεχνοκράτες – κάτι που κάνει κάποιον να σκεφτεί ότι δεν θα εμφανιστούν χάρτες- και πάλι θα θεωρήσετε ότι θα πρέπει να αποχωρήσετε ή να τερματίσετε τη διαπραγμάτευση σε αυτό το σημείο;\nΑπάντηση: Να μου επιτρέψετε να αντιμετωπίσω τις καταστάσεις όπως θα διαμορφώνονται και να μην προκαταλαμβάνω τοποθετήσεις. Εν πάση περιπτώσει, θέλω να ελπίζω και το έχω πει και προηγουμένως, αν δεν υπάρξει πρόοδος δεν θα υπάρξει βεβαίως ούτε ημερομηνία για την τελική φάση. Την επόμενη φάση δεν την αποκλείω, γιατί μπορεί να συνεχίσει ο διάλογος. Αν θα διακοπεί ο διάλογος μέσα από ενέργειες, αυτή η απόφαση θα ληφθεί την ώρα και όταν πρέπει.\nΕρώτηση: Όσον αφορά την εμφάνιση του Μπαρμπαρός;\nΑπάντηση: Μιλώ και για αυτό.\nΕρώτηση: Κύριε Πρόεδρε, εφόσον είπατε πως δεν δέχεστε ή δεν διαπραγματεύεστε κάτω από απειλές, επιτρέψτε μου ένα ερώτημα: Δέχεστε πιέσεις για καθορισμό ασφυκτικών χρονοδιαγραμμάτων; Ρωτώ, γιατί το τελευταίο διάστημα, δύο-τρεις φορές ο κ. Lavrov, ύστερα από συναντήσεις και με τον κ. Κασουλίδη και με τον κ. Κοτζιά, κατήγγειλε τα Ηνωμένα Έθνη και τον κ. Eide ότι επιχειρούν να θέσουν χρονοδιαγράμματα, πιέζοντας για ορισμό διεθνούς διάσκεψης για την ασφάλεια. Αυτό θέλουν στην ουσία τα Ηνωμένα Έθνη, ανεξαρτήτως οποιασδήποτε προόδου να μας οδηγήσουν σε μια διάσκεψη για την ασφάλεια;\nΑπάντηση: Δεν θα απαντήσω βεβαίως στον κ. Lavrov. Ενδεχομένως ο κ. Lavrov να το κάνει για να προλάβει. Αλλά θέλω να πω ότι μέχρι στιγμής δεν αισθάνθηκα την όποια πίεση. Και στα Ηνωμένα Έθνη ήταν η επιμονή –όχι των Ηνωμένων Εθνών- να καθοριζόταν μια πολυμερής, ενώ βρισκόμασταν στην Νέα Υόρκη, η οποία να περιλαμβάνει περιουσιακό, ασφάλεια, κλπ. Δεν νομίζω στο τέλος να έγινε αυτό το οποίο ζητείτο, αλλά δεν ασκήθηκε καμία απολύτως πίεση. Το έχουμε κάνει ξεκάθαρο. Διαλαμβάνεται και στο κοινό ανακοινωθέν της 11ης Φεβρουαρίου 2014, ότι πρώτον, οι συνομιλίες θα διεξαχθούν από τους δύο ηγέτες των κοινοτήτων, χωρίς ασφυκτικά χρονοδιαγράμματα, χωρίς επιδιαιτησία, ελευθέρα βούληση, και τότε και μόνο, και εφόσον καταλήξουν, θα τη θέσουν ενώπιον του λαού. Και εκείνος που έχει τον τελευταίο λόγο δεν είναι ούτε οι ηγέτες, είναι ο λαός.\nΕρώτηση: Σίγουρα η διαπραγμάτευση στην Ελβετία είναι μια κρίσιμη καμπή στις διαπραγματεύσεις. Το ερώτημά μου έχει να κάνει με το εξής: Επειδή γίνεται λόγος για σύγκλιση πολυμερούς διάσκεψης –το είπε και ο κ. Ταλάτ, το ανέφερε και ο συνάδελφος προηγουμένως-, ποια πρόοδο θα θεωρήσετε επαρκή; Διότι το είπατε και εσείς πριν από λίγο, ότι αν πάνε καλά δηλαδή οι διαπραγματεύσεις στην Ελβετία θα πάμε σε πολυμερή;\nΑπάντηση: Έχω απαντήσει στο ερώτημα, αλλά θα το επαναλάβω και δεν είναι κακό το ότι επαναλαμβάνω και κάτι για να υπάρχει καθησυχασμός. Πρόοδος σημαίνει να υπάρξει τέτοια σύγκλιση στο εδαφικό που να επιτρέπει την κατάθεση χαρτών, αλλά και να δημιουργεί προοπτική ότι είμαστε κοντά σε συμφωνία ή τουλάχιστον να προδιαγράφεται η συμφωνία. Πέραν όμως του εδαφικού που είναι σημαντικό, θα πρέπει να δούμε και το περιουσιακό που είναι εξίσου, και συνδεδεμένο, με το εδαφικό. Να δούμε πώς μειώνονται ή εξαλείφονται οι υπάρχουσες διαφορές, έτσι ώστε να υπάρχει η προοπτική και το αίσθημα, γενικότερα, ότι είμαστε κοντά σε λύση, οπότε δεν αποκλείεται ούτε η πολυμερής. Αυτό δεν εξαρτάται, θέλω να το επαναλάβω, από εμάς, αλλά από τη στάση που θα τηρήσει η Τουρκία και η τουρκοκυπριακή ηγεσία.\nΕρώτηση: Απαντώντας στην ερώτηση του Μιχάλη (Παυλίδη) για τα χρονοδιαγράμματα, είπατε ότι μετά την Ελβετία θα συνεχιστούν κανονικά οι συνομιλίες, δεν είναι το τέλος του δρόμου.\nΑπάντηση: Αν δεν υπάρξει πρόοδος δεν θα έλεγα ότι διακόπτω τον διάλογο. Ενδεχόμενα να συνεχίσει ο διάλογος. Αυτό που δεν θα επιτύχουμε, είναι αυτό που επιθυμούμε όλοι. Να βλέπαμε μια λύση εντός του 2016.\nΕρώτηση: Το ερώτημα μου είναι το εξής: Ποιο χρονικό ορίζοντα βλέπετε για να τελεσφορήσει ή να μην τελεσφορήσει αυτή η διαδικασία;\nΑπάντηση: Δεν μπορώ να καθορίσω ορίζοντα, διότι είναι όπως που να έθετα ο ίδιος χρονοδιαγράμματα, εντός των οποίων θα πρέπει να εξαντλήσουμε τον διάλογο. Όμως, βεβαίως και δεν μπορεί να συνεχίσει επ’ άπειρον ένας διάλογος χωρίς αποτελέσματα, διότι δεν θα οδηγήσει στο επιθυμητό αποτέλεσμα. Αυτό, το οποίο είναι ευχή και πραγματική επιθυμία όλων είναι το συντομότερο, το καλύτερο. Αυτό ήταν πάντα η δική μας επιθυμία, δηλαδή της ελληνοκυπριακής πλευράς. Από το 1974 και μετά, εμείς είμαστε εκείνοι που επιδιώκαμε τη λύση. Αν δεν επετεύχθη η λύση είναι δυστυχώς γιατί υπήρξε η τουρκική αδιαλλαξία. Αλλά περιορίζομαι εδώ. Επαναλαμβάνω, δεν θα ήθελα από δική μου υπαιτιότητα να μολύνω ένα καλό κλίμα που πρέπει να υπάρξει στο Mont Pelerin. Είναι σημαντικό να διατηρήσουμε χαμηλούς τόνους. Αυτό που έχει σημασία είναι να υπάρξει αποφασιστικότητα και βούληση. Και τα δύο τα διαθέτω, χωρίς να παραγνωρίζω ότι αυτή τη διάθεση που εγώ έχω θα πρέπει να τη διαθέτει και η άλλη πλευρά.\nΕρώτηση: Επιτρέψτε μου να παραμείνω στις εγγυήσεις και στρατεύματα, τα οποία αναφέρονται από την τουρκοκυπριακή πλευρά. Βλέπουμε ότι παραμένουν σε αυτή τη θέση. Τι γίνεται αν στο Mont Pelerin δεν υπάρξει κάποια εξέλιξη; Υπάρχει το ενδεχόμενο διακοπής των συνομιλιών ή ακόμη και η περίπτωση κάποιας ενδιάμεσης συμφωνίας;\nΑπάντηση: Να ξεκινήσω από το τελευταίο γιατί τα άλλα τα έχω απαντήσει. Αλλά θα σας απαντήσω και πάλι. Έχει δηλώσει ο κ. Ακιντζί ότι μου ζητήθηκε από τον ίδιο να δώσουμε από κοινού μια συνέντευξη Τύπου. Δεν παραγνωρίζω το πόσο σημαντική θα ήταν. Αλλά την ίδια ώρα απέκλεισα το ενδεχόμενο διότι ενδεχόμενα να εθεωρείτο ότι βρισκόμαστε σε μια ενδιάμεση λύση, ότι εξαγγέλλουμε μια ενδιάμεση λύση, και αυτό δεν θα ήταν ορθό γιατί, με βάση τις αρχές που έχουμε καθορίσει, τίποτα δεν συμφωνείται αν δεν συμφωνηθούν όλα. Συνεπώς, απέρριψα όχι γιατί δεν επιθυμούσα, αλλά γιατί θα ήταν ενάντια στα όσα έχουμε συμφωνήσει σε ό,τι αφορά τη διαδικασία. Τώρα όσον αφορά τη συνέχιση ή μη του διαλόγου, εμάς η πρόθεσή μας είναι – επαναλαμβάνω και πάλι – η συνέχιση και η κατάληξη το συντομότερο δυνατό, αρκεί να υπάρξει η ανταπόκριση και στις ανησυχίες των Ελληνοκυπρίων. Εμείς έχουμε αντιμετωπίσει δημιουργικά τις ανησυχίες των Τουρκοκυπρίων. Προσπαθούμε με κάθε τρόπο να μεταδώσουμε αυτό το μήνυμα, μέσα από συγκεκριμένες πολιτικές. Θα πρέπει και η άλλη πλευρά να κατανοήσει ότι δεν είναι μόνο η μια κοινότητα που ανησυχεί, αλλά εύλογα έχει και η άλλη κοινότητα και ανησυχίες και προσδοκίες. Το θύμα, δηλαδή, από την όλη κατάσταση όπως δημιουργήθηκε μετά το 1974, ανεξαρτήτως του ποιος έφερε την ευθύνη για τα γεγονότα του 1974.\nΕρώτηση: Κανένας δεν πιστεύει ότι οποιοσδήποτε πολιτικός αρχηγός οποιουδήποτε κόμματος, και από τα αντιπολιτευόμενα και από τα συμπολιτευόμενα, δεν θέλει τη λύση του κυπριακού προβλήματος. Παρατηρείται, όμως, ένα φαινόμενο από τώρα, χωρίς να γνωρίζει κανείς την τελική μορφή της λύσης να γίνονται ολόκληρες μάχες σε τηλεοπτικά πάνελ, με τους μεν να απειλούν τους δε ότι αν δεν βρούμε τη λύση τώρα έρχεται η καταστροφή του πλανήτη και τους δε να λένε ότι η λύση που προσπαθείτε να μας επιβάλετε είναι επίσημη διχοτόμηση της Κύπρου. Τι τους απαντάτε;\nΑπάντηση: Εγώ δεν συμμετέχω στις μάχες που λέτε. Παρά το γεγονός ότι δέχομαι καθημερινά κριτική, κατά το πλείστον αβάσιμη, παρακολουθώ γιατί ο καθένας έχει δικαίωμα, και το παίρνω από τη θετική πλευρά θεωρώντας ότι οι αρνήσεις ενισχύουν τη θέση μου ή τη θέση της ελληνοκυπριακής πλευράς. Αυτό, όμως, που θέλω να συμβουλεύσω είναι απλά όταν αναπτύσσουμε επιχειρήματα, αυτά να εδράζονται κάπου ώστε να μην καλλιεργούμε αβάσιμα φόβους στον λαό. Αυτό είναι ενάντια σε αυτό που λέμε την κοινή επιθυμία για λύση. Βεβαίως, να επισημαίνονται οι ανησυχίες και οι κίνδυνοι, αυτό είναι ένα. Αλλά αβάσιμη επιχειρηματολογία, είτε από τους μεν είτε από τους δε, που περνά μέσα από την κινδυνολογία και τον φόβο δεν θεωρώ ότι είναι η σοφότερη συνταγή για το καλό του τόπου. Θα πρέπει όλοι να συνυπολογίσουμε με ψυχραιμία τις συνέπειες του χρόνου, την υπάρχουσα διεθνή κατάσταση, τα όσα έχουν επισημανθεί και από συναδέλφους προηγουμένως που συμβαίνουν στην περιοχή μας, χωρίς αυτό και πάλι, όμως, να μας οδηγεί στο να αποδεχθούμε μια κακή λύση, γιατί – επαναλαμβάνω – η κακή λύση είναι ακριβώς όπως και η μη λύση του κυπριακού προβλήματος.\nΕρώτηση: Έρχομαι λίγο σε αυτά που μας είπατε στην αρχική σας τοποθέτηση, και συγκεκριμένα στο κεφάλαιο για το σύμφωνο δημοσιονομικής σταθερότητας. Είπατε ότι προνοεί ότι δεν θα καλείται να αποπληρώνει καμία από τις συνιστώσες πολιτείες τις οικονομικές υποχρεώσεις που δημιουργεί η άλλη. Να ρωτήσω αν σε αυτές τις οικονομικές υποχρεώσεις σε ό,τι αφορά την τουρκοκυπριακή συνιστώσα πολιτεία περιλαμβάνεται το χρέος των Τουρκοκυπρίων προς την Τουρκία, αν έχετε ζητήσει κατά τη συζήτηση της οικονομικής πτυχής να σας δώσουν στοιχεία για αυτό το χρέος και αν εσείς θεωρείτε ότι όντως δεν θα έρθει η στιγμή που αυτό το χρέος θα επιβαρύνει το ομόσπονδο πλέον κράτος και να βρεθεί μπροστά σε μια τροχιά παρόμοια με αυτή που ζήσαμε τα προηγούμενα χρόνια ως Κυπριακή Δημοκρατία.\nΑπάντηση: Το σύμφωνο δημοσιονομικής σταθερότητας, βεβαίως, είναι, όπως είχα πει στην αρχή, μια εξουσία της κεντρικής κυβέρνησης για να υπάρχει έλεγχος στην όλη οικονομική κατάσταση του κεντρικού κράτους αλλά και των πολιτειών. Αυτό που είναι ξεκάθαρο – και είναι συμφωνημένο οπωσδήποτε – είναι ότι δεν μπορεί καμιά εκ των κοινοτήτων να αναμένει ότι η άλλη πλευρά θα αποπληρώσει υποχρεώσεις δικές της. Δεν θέλω να μπω σε περισσότερες λεπτομέρειες ως προς τις υποχρεώσεις των Τουρκοκυπρίων που είναι προς την Τουρκία. Η δική μας θέση είναι ότι θέμα αποκλειστικά των Τουρκοκυπρίων και της Τουρκίας και θεωρώ ότι αυτό θα είναι το ολιγότερο δύσκολο να διευθετηθεί, μάνα και παιδί κάπου θα τα βρουν, αλλά δεν θα υποχρεώσουν κανένα άλλο να τους αποπληρώσει τις υποχρεώσεις τους. Όπως και το κόστος της λύσης – γιατί το ακούω και αυτό και είναι καθόλα αβάσιμο και απαράδεκτο – ότι θα το πληρώσουν τάχα οι Ελληνοκύπριοι ή ότι οι Ελληνοκύπριοι θα συντηρούν τους Τουρκοκύπριους. Αυτά είναι που λέω αβάσιμη κινδυνολογία που δημιουργεί ακριβώς ή καλλιεργεί τον φόβο προκειμένου να δημιουργηθεί ένα αρνητικό κλίμα στις προσπάθειες που καταβάλλονται και αυτό δεν είναι εκ των θετικών στοιχείων που καταγράφονται στην πολιτική μας ζωή.\nΕρώτηση: Αυτό που λέγεται, όμως, είναι ότι μέχρι αυτή τη στιγμή δεν υπάρχει από οποιονδήποτε εξωτερικό παρατηρητή ή ανθρώπους ή κράτη που ενδιαφέρονται για τη λύση, δέσμευση για οικονομική συνεισφορά σε περίπτωση λύσης, και μάλιστα υπάρχει ανησυχία – άκουσα για παράδειγμα τον κ. Κυπριανού πρόσφατα να το λέει – ακόμη και για πιθανό νέο μνημόνιο σε περίπτωση λύσης, αν δεν διευθετηθεί το θέμα του οικονομικού κόστους της λύσης. Εσείς είστε αισιόδοξος ότι υπάρχουν κάποιοι έτοιμοι να καλύψουν αυτό το οικονομικό κόστος και υπάρχει σαφής μελέτη για το ποιο θα είναι αυτό το κόστος;\nΑπάντηση: Είναι η πρώτη φορά στην ιστορία των διαπραγματεύσεων που, ως αποτέλεσμα ακριβώς αυτής της έγνοιας, έχουμε καλέσει και εμπλέκονται το Διεθνές Νομισματικό Ταμείο (ΔΝΤ) και η Παγκόσμια Τράπεζα. Το ΔΝΤ για να κάνει μελέτη του κόστους λειτουργίας του κράτους, γενικότερα των οικονομικών δεδομένων που υπάρχουν στη μια και στην άλλη κοινότητα – της Κυπριακής Δημοκρατίας ούτως ή άλλως καταγράφονται οι επιδόσεις της, αλλά πρέπει να δούμε τι γίνεται στην τουρκοκυπριακή κοινότητα – και να γίνει ταυτόχρονα και μια εκτίμηση του όλου τραπεζικού συστήματος. Το δεύτερο στοιχείο που αφορά την Παγκόσμια Τράπεζα είναι η καταγραφή των περιουσιακών στοιχείων, ο τρόπος υπολογισμού και το κόστος της ενδεχόμενης λύσης. Μέσα από αυτές τις μελέτες είναι η επιδίωξη που ανέφερα – ήδη εργάζονται συστηματικά τα Ηνωμένα Έθνη και όχι μόνον και η Ευρωπαϊκή Ένωση. Άκουσα τελευταία να γίνεται σχόλιο ότι επειδή ο Διευθυντής του Μηχανισμού Σταθερότητας είπε ότι δεν διαθέτουν τη δυνατότητα χρηματοδότησης εκρίθη ότι δεν θα συνεισφέρει η ΕΕ. Άλλο τα ταμεία της ΕΕ και άλλο ο Μηχανισμός Σταθερότητας – που δεν έχει καμία σχέση. Και η ΕΕ είναι έτοιμη να συνεισφέρει και πολλά άλλα των κρατών. Αλλά μελετούνται και τρόποι έτσι ώστε χωρίς επιβάρυνση – και θέλω να το ξεκαθαρίσω – των πολιτών της Κυπριακής Δημοκρατίας να υπάρξει τέτοιο εύρωστο ταμείο ώστε μαζί με την παρουσίαση της λύσης να είναι έτοιμο και το ταμείο αποζημιώσεων για όσους θα επιλέξουν ως θεραπεία αντί της διεκδίκησης της περιουσίας τους αυτής καθεαυτής, δηλ. της πλήρους αποκατάστασης, την αποζημίωση. Συνεπώς, αυτό που λέω, και είναι ένα γεγονός, είναι ότι γίνονται μελέτες όχι μόνο από εμάς. Αλλά να ξεκαθαρίσω ακόμα κάτι, επειδή έγινε λόγος για δεύτερο μνημόνιο κ.λπ. Δεν πρόκειται να οδηγηθούμε ούτε σε δεύτερο ούτε σε τρίτο μνημόνιο ακριβώς γιατί προσπαθούμε με κάθε τρόπο να είμαστε καλά μελετημένοι και να φροντίσουμε με κάθε τρόπο να δούμε πώς μπορεί να εξασφαλίσουμε τα οικονομικά της λύσης.\nΕρώτηση: Είστε αισιόδοξος για αυτό;\nΑπάντηση: Νομίζω, από όσα καταγράφονται, δεν μιλάμε για διεθνή διάσκεψη δωρητών όπου η απόδοση είναι γνωστή, αρνητική δηλαδή. Υπάρχουν διμερείς επαφές, υπάρχουν κράτη με τα οποία διατηρούμε άριστες σχέσεις, κράτη που είναι έτοιμα να χρηματοδοτήσουν. Επαναλαμβάνω, προτιμητέα είναι η επιλογή των διμερών επαφών, και μακάρι να ευρεθεί λύση και είμαι βέβαιος πως προς αυτό θα συμβάλει βεβαίως και η Τουρκία και όχι μόνον.\nΕρώτηση: Κύριε Πρόεδρε, επειδή όντως το οικονομικό κόστος είναι ίσως ένα από τα θέματα που φοβίζει πιο πολύ τους πολίτες, το Εδαφικό θεωρείται ότι είναι το προτελευταίο στάδιο της διαδικασίας, όπως το ονομάζουμε. Βρισκόμαστε στο προτελευταίο στάδιο. Έχει υπολογιστεί –έστω και κατά προσέγγιση από τις μέχρι τώρα μελέτες– πόσο θα είναι αυτό το κόστος; Και διερωτάται κανείς, οι πολίτες δεν θα επωμιστούν κανένα μέρος του κόστους της λύσης; Γιατί δεν νομίζω ότι κάποιοι θα πληρώσουν για εμάς όλο το μέρος του κόστους.\nΑπάντηση: Να μου επιτρέψετε να επαναλάβω ότι γίνονται μελέτες για να έχουμε ακριβή στοιχεία για το τι θα στοιχήσει η λύση τόσο σε ό,τι αφορά επανεγκατάσταση, αποζημιώσεις κ.τλ. αλλά και ως προς τα λειτουργικά έξοδα. Τα λειτουργικά έξοδα είναι ένα θέμα δικό μας. Οπωσδήποτε και θα έχει έξωθεν βοήθεια. Όσον αφορά στο κόστος της λύσης όπως αποκαλείται, θα φροντίσουμε με κάθε τρόπο να διασφαλίσουμε – επαναλαμβάνω και το θέτω κατ’ επανάληψη και το έθεσα και εις τον Γ.Γ. και εις τους συνομιλητές μου– ότι είναι εκ των ων ουκ άνευ το Ταμείο, και όχι τα όποια ομόλογα κ.τλ., να είναι έτοιμο κατά την πρόταση ή κατά την ημέρα που θα κατατίθεται η πρόταση λύσης του κυπριακού προβλήματος.\nΕρώτηση: Επομένως κ. Πρόεδρε, για να το ξεκαθαρίσουμε, δεν υπάρχει ούτε κατά προσέγγιση ένας υπολογισμός του κόστους μέχρι στιγμής;\nΑπάντηση: Έγιναν κατά καιρούς διάφοροι υπολογισμοί, είναι ανακριβείς. Αυτή την ώρα θέλουμε, με βάση την επιστημοσύνη, την εμπειρογνωμοσύνη, να έχουμε ακριβή στοιχεία για να μπορούμε να ξέρουμε τί ζητούμε από την Α’, από την Β’, από την τρίτη χώρα, από την Ευρωπαϊκή Ένωση ή άλλους οργανισμούς, οι οποίοι μπορούν να συνεισφέρουν, έτσι ώστε να αντιμετωπίσουμε το κόστος της λύσης κατά τρόπο αποτελεσματικό.\nΕρώτηση: Συμμερίζομαι κι εγώ την αγωνία των συναδέλφων διότι μία λύση, κ. Πρόεδρε, για να είναι πολιτικά βιώσιμη, πρέπει να είναι και οικονομικά βιώσιμη. Και χαρακτηρίσατε προχθές τη λύση ως τη μεγαλύτερη μεταρρύθμιση που μπορεί να γίνει στον τόπο. Δεν φοβάστε, πως θα συντηρείτε τρεις κυβερνήσεις, τρεις βουλές, όλα αυτά τα λεφτά από πού θα τα εξοικονομήσετε προκειμένου να αποζημιωθούν ενδεχομένως και όσοι θα χάσουν τη δουλειά τους; Τί θα γίνει με την ενοποίηση της οικονομίας των ελεύθερων περιοχών και των κατεχομένων, διότι μία θα είναι η οικονομία, εάν λάβουμε υπόψη και το χάος που επικρατεί στα κατεχόμενα και οι τράπεζες δεν δίδουν στοιχεία στο Ταμείο και στην Παγκόσμια Τράπεζα.\nΑπάντηση: Κοιτάξτε να δείτε. Δημιουργούμε καμιά φορά την εικόνα ότι θα έχουμε ένα κράτος, το οποίο… – όντως το σύστημα των ομοσπονδιών στοιχίζει περισσότερα από ό,τι ένα ενιαίο κράτος. Προ του κόστους, δηλαδή των 100 εκ., των 200 εκ., του προϋπολογισμού της κεντρικής κυβέρνησης η οποία θα έχει 1500, 2000, 2500 υπαλλήλους, να αφήσουμε το Κυπριακό άλυτο γιατί υπάρχει ο κίνδυνος; Να φέρω ένα παράδειγμα που συμβαίνει σήμερα εις την Κυπριακή Δημοκρατία: εάν καταργηθούν ελάχιστοι εκ των δημοτικών συμβούλων και των δήμων, οι εξοικονομήσεις θα είναι αρκετές πάντως για να συντηρήσουν το νέο σύστημα. Αλλά θα πω ακόμη κάτι: δεν είναι ανάγκη να προσληφθούν υπάλληλοι. Θα υπάρξουν απολύσεις πρώτα-πρώτα δημοσίων υπαλλήλων. Θα υπάρξει ενδεχομένως για ένα διάστημα, απόσπαση υπαλλήλων από τις πολιτείες προς την ομοσπονδιακή κυβέρνηση, θα διασφαλιστούν τα δικαιώματα των εν λόγω υπαλλήλων. Μέχρι σήμερα δεν δώσαμε δείγματα γραφής ακόμη και σε ώρες κινδύνου για την κυπριακή οικονομία ότι θα ήταν ποτέ δυνατόν να δεχθούμε να υπάρξουν άνθρωποι που θα πληρώσουν το κόστος και είμαι βέβαιος ότι σταδιακά – και ακριβώς γι’ αυτό γίνεται και η μελέτη του ΔΝΤ – για να έχουμε το μέτρο, αλλά δεν είναι απαγορευτικό για να πει κανένας ότι δεν είναι βιώσιμο το σύστημα. Εάν δείτε ποιες είναι ομοσπονδίες, θα δείτε ότι είναι και από τις πλέον εύρωστες: η Γερμανία, οι Ηνωμένες Πολιτείες, για να μην κάνω αναφορά σε πόσες των χωρών είναι από τα πλουσιότερα κράτη. Είναι οπωσδήποτε ορθό αυτό που λέτε ότι θα έχει κάποιο κόστος, αλλά δεν νομίζω αυτό το κόστος να μπορεί να αποτρέψει την προσπάθειά μας για επανένωση τούτου του τόπου και φανταστείτε πόσο πολύ περισσότερο θα είναι το όφελος από τη λύση. Θα έχεις μία χώρα η οποία αποτελεί τη γέφυρα μεταξύ Ευρώπης – Ασίας – Μέσης Ανατολής – Αφρικής – Αραβικού Κόλπου με μια σταθερότητα, ένα μοντέλο ειρηνικής συμβίωσης, το οποίο θα αποτελεί έδαφος της Ευρωπαϊκής Ένωσης, φανταστείτε τις επενδύσεις, τους ρυθμούς ανάπτυξης, την προκοπή και συνεπώς τα πολύ περισσότερα έσοδα.\nΕρώτηση: Ένα παράλληλο ερώτημα να μου επιτρέψετε: γίνεται μεγάλη συζήτηση, κ. Πρόεδρε, σε υψηλούς τόνους, για το θέμα της δημογραφικής σύνθεσης και της ιθαγένειας. Θεωρείται σύγκληση το 4:1. Σύμφωνα με τις μετρήσεις, έχετε υιοθετήσει την αρχή ότι ο πληθυσμός της Κυπριακής Δημοκρατίας 820 χιλιάδες και ο πληθυσμός του Τ/κ συνιστώντος κρατιδίου 220 χιλιάδες. Θα ρωτήσω κάτι διαφορετικό: πόσοι έποικοι, κ. Πρόεδρε, περισσεύουν και με ποιο τρόπο θα αποχωρήσουν μετά από τη λύση και τι θα γίνει με τους παράνομους φοιτητές, εργάτες, εποχικούς εργάτες, όσους έχουν άδεια παραμονής κ.ο.κ. Θα αποχωρήσουν ή θα απολαμβάνουν και αυτοί τις βασικές ελευθερίες της Ευρωπαϊκής Ένωσης;\nΑπάντηση: Έχει συμφωνηθεί ότι η κεντρική κυβέρνηση θα έχει την αποκλειστική αρμοδιότητα, πρώτον, εις την παραχώρηση ιθαγένειας της Κυπριακής Δημοκρατίας, υπηκοότητας της Κυπριακής Δημοκρατίας, όπως βεβαίως και θα αδειοδοτεί τους οποιουσδήποτε εργάζονται ή επισκέπτονται την ομόσπονδη Δημοκρατία, το νέο καθεστώς πραγμάτων. Συνεπώς, θα υπάρχει πλήρης έλεγχος ποιοι είναι, ποιοι εισέρχονται, ποιοι θα πρέπει να εξέλθουν όταν θα λήξει η άδεια κ.ο.κ.\nΗ δημογραφική σύνθεση νομίζω έχει αναλυθεί, έχει δοθεί και συνεπώς δεν θα το επαναλάβω. Αυτό που λέω, είναι ότι διασφαλίζεται οριστικά και το παρόν και το μέλλον, με αριθμούς που πλησιάζουν – όσον αφορά στη δημογραφική σύνθεση – εκείνους του 1960, με ελάχιστη απόκλιση.\nΤώρα, όσον αφορά κάποιους εκ των Τούρκων εργατών κ.τλ., θα πρέπει να ανανεωθεί η άδεια παραμονής τους. Και αυτό που εμείς επιμένουμε –γιατί εδώ υπάρχει μια διαφορά– είναι ότι θα πρέπει να γίνει από την κεντρική κυβέρνηση και όχι βεβαίως από τη συνιστώσα πολιτεία, για όσους εργάτες υπάρχουν είτε στη μια είτε στην άλλη. Βεβαίως, μας ενδιαφέρει πολύ περισσότερο εκείνοι οι οποίοι βρίσκονται εις την Τ/κ κοινότητα και αποτελούν έναν αριθμό εποίκων που θα πρέπει να παραμείνουν μόνο με άδεια παραμονής, εάν και εφόσον πληρούν τις προϋποθέσεις.\nΕρώτηση: Είπατε στην εισαγωγή σας ότι είμαστε στη διαπραγμάτευση σε προχωρημένο στάδιο. Στα τέσσερα κεφάλαια υπάρχουν σημαντικές συγκλίσεις, απομένουν ασφάλεια, εδαφικό και εγγυήσεις. Δεν θα σας ζητήσω να μου πείτε αν θα καταλήξουμε ή όχι , αλλά επειδή το 2004 ένας παράγοντας που οδήγησε στο «ΟΧΙ», ήταν- το ξέρετε καλά- ο φόβος της επόμενης ημέρας, θα ήθελα να μου πείτε πώς αυτό το αντιμετωπίζετε σε μια διαπραγμάτευση.\nΑπάντηση: Έχετε απόλυτο δίκιο και είναι γι’ αυτό που είπα ότι πρώτα χρειάζεται εγγύηση όσον αφορά την υλοποίηση της λύσης. Δεύτερο, έχουμε συμφωνήσει ότι τα χρονοδιαγράμματα, είτε αποχώρησης των κατοχικών στρατευμάτων- με βάση συμφωνίας- είτε επανεγκατάστασης, δηλαδή υλοποίηση της λύσης, θα πρέπει να είναι τα ταχύτερα δυνατά για να ξεπεραστεί πλέον και η αβεβαιότητα που υπάρχει και στους Τουρκοκύπριους. Θα πρέπει να ληφθεί υπόψη και αυτό από τους Τουρκοκύπριους , ότι κάποια στιγμή, επιτέλους, θα πρέπει να τερματιστεί το καθεστώς που διαβιούν, που θεωρείται και διεθνώς παράνομο και δεν δίνει τη βεβαιότητα και την προοπτική για το μέλλον. Συνεπώς, όλα αυτά λαμβάνονται υπόψη, ακριβώς και μέσα από τα τρία στοιχεία που έχω δώσει. Νομίζω θα ξεπεραστούν γιατί τότε, αν θυμάστε, με το Σχέδιο Ανάν υπήρχε περίοδος αποκατάστασης που έφτανε τα 19 χρόνια. Είπαμε ότι αυτά όλα αποτελούν σημαντικούς παράγοντες που πρέπει να ληφθούν υπόψη και οφείλω να πω ότι είναι και η συναντίληψη της άλλης πλευράς ότι εφόσον συμφωνήσαμε θα πρέπει τα χρονοδιαγράμματα να είναι τέτοιας λογικής φύσεως- δηλαδή σύντομα – που να δώσουν επιτέλους το αίσθημα ασφάλειας μεταξύ και των Τουρκοκυπρίων και των Ελληνοκυπρίων.\nΕρώτηση: Θα ήθελα να προσθέσω κάτι σε σχέση με τους εργάτες και τους φοιτητές. Δηλαδή, αν λυθεί το Κυπριακό, θα υπάρχει κάποια ρήτρα που να προνοεί όριο στον αριθμό των εργατών από τρίτες χώρες περιλαμβανομένης και της Τουρκίας;\nΑπάντηση: Τα όρια καθορίζονται ανάλογα με τις ανάγκες που έχει η κάθε χώρα. Παραδείγματος χάριν, σήμερα στο κυπριακό κράτος υπάρχουν περίπου 100 χιλιάδες ξένοι εργάτες, που είναι είτε αραβικής καταγωγής, είτε ασιατικής καταγωγής. Επομένως, ανάλογα με τις ανάγκες, θα είναι ανάλογος και ο αριθμός των εργατών ή των φοιτητών κτλ., αλλά για τους φοιτητές και τον τουρισμό δεν νομίζω ότι θα πρέπει να θέσεις στον φοιτητή όριο , πέρα της άδειας βεβαίως. Αυτό είναι καθαρά κάτι που θα διαμορφώσουν οι ανάγκες εκείνων που θέλουν και μακάρι να καταστούμε εκπαιδευτικό κέντρο, να καταστούμε ιατρικό κέντρο, να καταστούμε ό,τι θέλετε. Αυτά είναι εντελώς διαφορετικά διότι, η φοίτηση σε ένα πανεπιστήμιο είναι προσωρινή. Με τον τερματισμό της φοίτησης βεβαίως θα αποχωρήσει. Είναι γι’ αυτό που λέμε ότι η διασφάλιση είναι ότι υπάρχει αυτή η εξουσία μόνο στην κεντρική κυβέρνηση. Είναι η διαφωνία που έχω πει όσον αφορά την ανανέωση αδειών εργαζομένων σήμερα στην τουρκοκυπριακή κοινότητα.\nΕρώτηση: Η τουρκοκυπριακή πλευρά επιμένει σε εκ περιτροπής προεδρία. Υπάρχει το ενδεχόμενο να αποδεχθεί η ελληνοκυπριακή πλευρά την εκ περιτροπής προεδρία με αντάλλαγμα σε εδαφικό ή εγγυήσεις;\nΑπάντηση: Εμάς η θέση μας είναι ξεκάθαρη. Δεν αποδεχόμαστε την εκ περιτροπής προεδρία. Ο διάλογος βρίσκεται σε εξέλιξη. Εάν είναι δυνατόν, ποτέ να σας έλεγα ότι θα αποδεχθώ την εκ περιτροπής προεδρία με αντάλλαγμα κάτι άλλο. Θα δούμε πώς εξελίσσεται (η διαπραγμάτευση). Η θέση μας παραμένει πάντως. Δεν είναι δημοκρατικό, αλλά οι απόλυτες θέσεις, πολλές φορές, σε θέματα – και δεν μιλώ για αυτά που με ρωτήσατε αλλά γενικότερα – δεν επιτρέπουν τη διαπραγμάτευση. Όπως π.χ. ερωτήθηκα προηγουμένως για το θέμα της Μόρφου. Η θέση μας είναι καθαρή. Να το ξεκαθαρίσω. Επαναλαμβάνω: το να κηρύττεις δημοσίως, υποχρεώνεις τον άλλον να αντιδράσει και να τοποθετηθεί και εν συνεχεία δεν θα υπάρξει μετακίνηση. Και είναι από εκείνους που θέλουμε τη μετακίνηση.\nΕρώτηση: Κύριε Πρόεδρε, να το ονομάσω στοίχημα για τον εαυτό σας που αγωνίζεστε να λύσετε το Κυπριακό, φυσικά με τη βοήθεια των συνεργατών σας. Το στοίχημα είναι κατά πόσον, το είπατε σε αρκετές ομιλίες σας, δεν θα παρουσιάσετε στον ελληνοκυπριακό λαό σχέδιο το οποίο θα είναι χειρότερο ή μάλλον θα παρουσιάσετε ένα σχέδιο πολύ καλύτερο από το Σχέδιο Ανάν που θα εφησυχάζει όσες ανησυχίες προκάλεσε το Σχέδιο Ανάν στο 76% του Κυπριακού Ελληνισμού. Εξακολουθείτε να θεωρείτε αυτό το οποιοδήποτε σχέδιο παρουσιαστεί, σαν δέσμευσή σας προς τον Κυπριακό λαό;\nΑπάντηση: Αυτό που θέλω να επαναλάβω είναι ένα. Τον απόλυτο σεβασμό μου στη βούληση του 76% του Κυπριακού λαού. Έχω πει κατ’ επανάληψη ότι δεν θα παρουσιάσω σχέδιο που θεωρώ ότι δεν ανταποκρίνεται στις ανησυχίες των Ελληνοκυπρίων. Πάντα με πραγματισμό και ρεαλισμό. Διότι ακούω και πολλά τα οποία λέγονται, που μακάρι να ήταν δυνατόν να τα επιτύχουμε δηλ. το ιδεατό και αυτό θα ήταν η πιο ευχάριστη εξέλιξη. Μιλούμε για έναν συμβιβασμό, μια αξιοπρεπή λύση οπωσδήποτε μέσα στα πλαίσια όπως έχουν καθοριστεί από το Εθνικό Συμβούλιο. Συνεπώς, αυτό που επαναλαμβάνω είναι ότι δεν θα φορτώσω στον λαό τις ευθύνες για να αποφασίσει για ένα σχέδιο το οποίο δεν θα προκρίνω ότι μπορεί να γίνει αποδεκτό. Αυτή είναι η σαφέστατη τοποθέτησή μου.\nΕρώτηση: Η πρόβλεψή σας για αυτό το σχέδιο, θα είναι καλύτερο από το Σχέδιο Ανάν;\nΑπάντηση: Εάν λαμβάνεις υπόψη το 76%, σίγουρα. Υπάρχουν θέματα στα οποία πιθανότατα ο χρόνος να άφησε σημάδια. Οι αναπτύξεις της γης, παραδείγματος χάρη, θα αποστερούν τον ιδιοκτήτη από το να πάρει το κτήμα του πίσω διότι ενδεχόμενα να υπάρχει ένα πανεπιστήμιο ή ένα νοσοκομείο μέσα. Αυτά είναι δυσμενέστερες βεβαίως συνέπειες απ’ ότι εκείνες του Ανάν. Αλλά η διασφάλιση των ανθρωπίνων δικαιωμάτων κατά τρόπον που να δημιουργεί τη βεβαιότητα, η μείωση των χρονοδιαγραμμάτων, η λειτουργικότητα του κράτους, η βιωσιμότητα του κράτους, η αποχώρηση των στρατευμάτων, για πρώτη φορά συζητείται θέμα εγγυήσεων – πότε ηγέρθη στο παρελθόν κατά τη διάρκεια των διαπραγματεύσεων θέμα εγγυήσεων. Προσπαθούμε να επιτύχουμε ό,τι δυνατόν καλύτερο για τη δημιουργία ενός σύγχρονου κράτους. Το έχω πει κατ’ επανάληψη και θα επιμένω σε τούτο. Δεν θέλω να συγκρίνω με άλλα σχέδια. Το Σχέδιο Ανάν απερρίφθη. Υπάρχουν πρόνοιες όμως. Η διζωνική δικοινοτική δεν είναι μόνο στο Σχέδιο Ανάν που υπήρχε, είναι από το 1977 που συμφωνήθηκε. Συνεπώς, εκείνο δεν θα αλλοιωθεί. Ήταν και πρόνοια του Σχεδίου Ανάν. Αυτό που προσπαθούμε είναι να βελτιώσουμε οπωσδήποτε όρους ή προτάσεις που έγιναν κατά καιρούς, έτσι ώστε να πετύχουμε κατά το δυνατόν ένα κράτος το οποίο θα δίνει τη σιγουριά, σε όλους ανεξαίρετα, και της ασφάλειας και της προοπτικής.\nΤελική τοποθέτηση του Προέδρου της Δημοκρατίας\nΑπευθυνόμενος στον κυπριακό λαό, Ελληνοκύπριους και Τουρκοκύπριους, θέλω να επαναλάβω πως μεταβαίνω στην Ελβετία και με την αποφασιστικότητα και με την πολιτική βούληση να εργαστώ, όπως μέχρι σήμερα, δημιουργικά προκειμένου να αντιμετωπιστούν οι ανησυχίες όλου του λαού, και Ελληνοκυπρίων και Τουρκοκυπρίων. Να δημιουργήσουμε συνθήκες έτσι ώστε, επιτέλους, να ξεπεράσουμε τα σημερινά προβλήματα που αντιμετωπίζουν και οι δύο κοινότητες. Ταυτόχρονα, θέλω να διαβεβαιώσω την κοινότητα για την οποία διαπραγματεύομαι ότι δεν παραγνωρίζω τις ανησυχίες που υπάρχουν μέσα στον λαό και θα δώσω το άπαν των δυνάμεών μου προκειμένου να επιτύχουμε μια λύση, και αυτό απευθύνεται και προς τους Τουρκοκύπριους, που δεν θα δημιουργεί νικητές ή θα αφήνει ηττημένους. Θα πρέπει να είναι μια αξιοπρεπής, για όλους μας, λύση που θα δημιουργεί ένα κράτος με προοπτική. Θέλω να το επαναλάβω: Επιθυμία μας είναι να λυθεί το συντομότερο δυνατό και, αν υπάρχει η καλή θέληση και η καλή βούληση και η ίδια πολιτική διάθεση και από την Τουρκία και την τουρκοκυπριακή ηγεσία, γιατί όχι και πριν το τέλος του 2016.


Αρχική σελίδαποίησηΡωμανός ο Μελωδός, υμνωδός παλαιός, ποιητής μοντέρνος\nΟμολογώ ότι όταν διάβασα ολόκληρο ύμνο του Ρωμανού του Μελωδού, απογοητεύτηκα αρχικά. Θεώρησα περισσότερο το κοντάκιό του κήρυγμα, ομιλία, και λιγότερο πραγματική ποίηση. Ο λόγος είναι, όπως άρχισα να καταλαβαίνω βαθμιαία, ότι αυτό που λέμε «ποίηση» δεν ήταν το ίδιο στην αρχαία Ελλάδα, αργότερα στο Βυζάντιο, και κατόπιν σήμερα. Ιδού τι εννοώ: η επική ποίηση πχ της αρχαίας Ελλάδας υπήρχε για να απαγγέλλεται προφορικά, για να ακούγεται, και όχι να «διαβάζεται».\nΗ ποίηση είναι πρωτίστως και ήχος. Είναι μια επισήμανση από τις πιο βασικές, που δεν κουράζονται να επαναλαμβάνουν οι ομηριστές, οι οποίοι μάλιστα αποκωδικοποίησαν και πολλές από τις τεχνικές της προφορικότητας (στερεοτυπικές λέξεις και φράσεις, τυπικές σκηνές κλπ). Γενικά, η ποίηση είναι «άκουσμα», μουσική, κάτι από το οποίο μας απομάκρυνε βαθμιαία η κουλτούρα της τυπογραφίας, που δεν αναπτύχθηκε τυχαία στον Προτεσταντικό κόσμο («ανάγνωση» της Βίβλου, και όχι μελώδηση αυτής, τη στιγμή μάλιστα που η ίδια η Βίβλος περιλαμβάνει πάμπολλα ποιητικά κομμάτια). Στην σύγχρονη ποίηση, ολοένα και περισσότερο ο αναγνώστης ψάχνει να βρει -υποτίθεται- το «νόημα», ενώ βέβαια το Νόημα στην ουσία καταλαμβάνει εμάς.\nΌσο πιο πολύ η ποίηση έγινε υπόθεση κρυμμένων διανοημάτων ή ολοένα και πιο εξεζητημένων αισθημάτων, που κρύβουν, δήθεν, και αυτά μια απόκρυφη «σημασία», τόσο πιο πολύ άρχισε να ξεφεύγει από την ουσία της. Το αποτέλεσμα ήταν να καταλήξει στις γνωστές αυτο-αναφορικές εκδοχές της, τις όντως δίχως «νόημα» -αυτή τη φορά με την έννοια της αλήθειας.\nΠράγματι, αν «διαβάσει» κανείς αυτό το κείμενο χωρίς να το «ακούσει», θα το περάσει για ηθικολογία μεταμφιεσμένη σε υμνωδία. Αν όμως αρχίσει να το απαγγέλλει μεγαλόφωνα, είναι βέβαιο ότι καταρχήν θα διαπιστώσει και θα αισθανθεί πολύ πιο έντονα τον δραματικό, θεατρικό του χαρακτήρα (για τον οποίο άλλωστε ο Ρωμανός θεωρείται από μερικούς γεννήτορας του μεσαιωνικού θρησκευτικού δράματος). Ο Αδάμ πράγματι συνομιλεί με την Εύα, και η μεταξύ τους συνδιάλεξη είναι μια αληθινή συζυγική συνομιλία, όχι απλώς αφορμή να ειπωθούν κάποιες αλήθειες. Συμβαίνει όμως, ως αληθείς «προπάτορες», ως γενάρχες μάλιστα του ανθρωπίνου γένους, γονείς και αρχέτυπα των λοιπών ανθρώπων, να ζουν τον «ρυθμό» της ιστορίας πολύ καλύτερα από όσο τον έζησε και ο μεγαλύτερος επαναστάτης, ιδεολόγος κλπ Στην συνέχεια, και αφού ο ακροατής καταλάβει ότι ο ποιητής υπομνηματίζει μια βιβλική ιστορία, θα σταματήσει το δίχως άλλο στον παράξενο στίχο: «μύρισε την ευωδιαστή δροσιά του Χριστού κι άνθησε κι εσύ αμέσως, σήκω ψηλά όπως σηκώνεται ένα στάχυ…». Εδώ και πέφτει το ποιητικό βάρος του κειμένου, δεδομένου ότι είναι γνωστό το δογματικό μέρος, το οποίο όμως αν δεν μεταφραστεί -με έννοια πολύ βαθιά- στον κόσμο των αισθήσεων, θα μείνει ψυχρός λόγος. Ας μην ξεχνάμε ότι οι λεγόμενες μεταφορές αποκαλύπτουν την πιο μεγάλη αλήθεια: πχ ο Κύριος είπε «Εγώ ειμί η οδός», το «Πιστεύω» λέγει για τον Χριστό επίσης ποιητικά ότι είναι «φως εκ φωτός» κλπ. Ο Ρωμανός αποφαίνεται ότι ο Χριστός είναι μια «μυρωδάτη δροσιά» - και όντως είναι. «Γίνε κι εσύ δροσερό λουλούδι, γίνε κι εσύ ένα στάχυ…», λέγει ο ποιητής στον Αδάμ, και η ποίησή του είναι διάσπαρτη από μια τέτοια γλυκιά μεταφορικότητα, πολύ ήπια, θαυμαστά μειλίχια. Είναι μια μεταφορικότητα πάντερπνη- αυτή πρωτίστως είναι ο Ρωμανός. Η «αισθαντικότητά» του αυτή, για να την πούμε έτσι, θυμίζει κάποιους στίχους από την αρχαία λυρική ποίηση, κάποιες ομηρικές επίσης περικοπές, Σολωμό, όχι όμως Ελύτη (και ας τον αγαπά ο τελευταίος πολύ), όχι Σεφέρη, μήτε Ρίτσο, μήτε Βρεττάκο κλπ. Είναι κάτι ιδιαίτερο, με παρελθόν ωστόσο αλλά και συνέχεια. Από την άλλη, έχει δίκιο ο Ελύτης, που θεωρεί ότι αυτή η μεταφορικότητα προκαταλαμβάνει τον υπερρεαλισμό (έναν υπερρεαλισμό όμως εξημερωμένο, σαν και αυτόν των μεγάλων Ελλήνων υπερρεαλιστών, και όχι το βίαιο, ενστικτώδες και ωμό «παράλογο» πχ των Γάλλων). Η ποίηση αρχίζει να ζωντανεύει ακόμη περισσότερο, όταν λέγεται ότι ο Χριστός αναζητεί τον Αδάμ όπως «η άνοιξη σε κυνηγά», πως ο Χριστός επίσης «είναι αύρα δροσερή», πως «πνέει» κατεπάνω στον Αδάμ τον άνεμο της ευφροσύνης.\nΜια άλλη παρατήρηση που ομολογώ ότι με βοήθησε πολύ να χαρώ την ποίηση του Ρωμανού, είναι το ότι έχει αφηγηματικό χαρακτήρα, πράγμα που βέβαια εύκολα γίνεται αντιληπτό, ωστόσο -εδώ είναι το σημαντικό- περιγράφει την ιστορία με δημώδη, λαϊκό τρόπο. Το όλο ύφος είναι γνήσια, όχι επίπλαστα, «λαϊκότροπο», «τρέπεται» δηλαδή προς το λαό, τόσο που φαίνεται συχνά η αφήγηση να είναι «αφελής». Ακόμη και τα ιερά Πρόσωπα της Εκκλησίας «εκλαϊκεύονται» κι αυτά, κατά το δυνατόν, έρχονται και πλησιάζουν συγκαταβατικά την ψυχολογία του απλού ανθρώπου. «Ο Χριστός έγινε ένας από μας, εκτός μόνο από την αμαρτία», αυτό το μήνυμα κυριαρχεί παντού. Τα πρόσωπα είναι άγια με απλό τρόπο, και πονηρά πάλι όπως ο λαός καταλαβαίνει την πονηριά. Ας πάρουμε το κοντάκιο της Βαϊοφόρου, που το έχει μεταφράσει μάλιστα πολύ ωραία ο Νίκος Καρούζος –κοντά στα άλλα, του χρωστάμε κι αυτό. Εκεί λοιπόν, τα μικρά παιδιά, αυτά που υμνούν τον Χριστό, όταν μπαίνει στην Ιερουσαλήμ, «βαγιόκλαδα ἀνεμίζοντας», χαίρονται πολύ γιατί είναι τώρα πια βέβαια ότι δεν πρόκειται κανείς να βάλει χέρι πάνω τους, να τα ξανασκοτώσει, όπως παλιότερα έκανε ο Ηρώδης. Συμβαίνει δηλαδή τα νήπια που σφαγίασε ο Ηρώδης και αυτά της Βαϊοφόρου να έχουν μια μόνο φωνή και ψυχή. Τα παιδιά είναι παιδιά, αυτό ξέρει ο λαός –δεν καταλαβαίνει και πολλά από τις «εξατομικεύσεις», καθώς ο σημερινός πολιτισμός μετέβαλε ακόμη και τα παιδιά σε «άτομα». Λένε ότι «ἄλλη δὲ θάρθει μαυρίλα», δηλαδή θάνατος («θυμούνται» που πέθαναν οι φίλοι τους, τα νήπια της Βηθλεέμ, παρόλο που δεν ξέρουν καν τι είχε συμβεί τότε), και φωνάζουν ότι δεν πρόκειται πότε «νὰ (μας) χαλάσουν τόσα σμήνη ἀπὸ βρέφη» - ξέρουν πολύ καλά τι θα πει «ομαδική σφαγή! Πάνω από όλα χαίρονται γιατί ο Κύριος σταυρώνεται για όλους τους «κακόμοιρους ἀνθρώπους». Τα παιδιά αντιλαμβάνονται, επιπροσθέτως, πολύ καλύτερα την «κακομοιριά» σε όλες τις νοηματικές αποχρώσεις της, γι’ αυτό και ο Ρωμανός τα βάζει να τραγουδούν όλα αυτά. Εδώ το «κακόμοιροι» σημαίνει ωστόσο «ανήμποροι, απροστάτευτοι», γι’ αυτό και ως μέρος αυτής της κατηγορίας ανθρώπων εντάσσουν και τον εαυτό τους, που έχουν ανέμελη, ξέγνοιαστη («ἔμορφη») ζήση. Γίνεται όμως αναφορά και «(σ)τοὺς ξεκρέμαστους γερόντους», γιατί το παιδικό βλέμμα παρατηρεί και κρίνει τους «μεγαλύτερους», που δήθεν δεν καταλαβαίνουν ότι οι πολύ ηλικιωμένοι είναι «ξεκρέμαστοι», τότε και ακόμη περισσότερο σήμερα.\nΣτο ίδιο ύμνο, για να φανεί περισσότερο η αχαριστία των ανθρώπων, που σταύρωσαν τον Χριστό, ο Ρωμανός βάζει μέσα στους διώκτες του Κυρίου, εκτός από εκείνους που ήταν παρόντες στην ανάσταση του Λαζάρου (το Ευαγγέλιο αναφέρεται στους εχθρούς του Ιησού, που έγιναν πιο απηνείς διώκτες όταν έμαθαν την έγερση του νεκρού φίλου Του), και άλλους ακόμη πολλούς αυτόπτες μάρτυρες. Βάζει εκείνους που κουβαλούσαν «με πόνο …στοὺς ὤμους τους… τὸ γυιὸ τῆς χήρας (της Ναϊν), αλλά κι αυτούς που είδαν «τὸ δράμα τοῦ Ἰάειρου πατέρα», και κατόπιν την ανάσταση της κόρης του. Γενικά, αυτόπτες μάρτυρες σε όλες τις αναστάσεις νεκρών που θαυματούργησε ο Κύριος, απλοί άνθρωποι, «αχθοφόροι» (εδώ ωστόσο λέγεται και με την έννοια «αυτοί που άγγιξαν για τα καλά το νεκρό σώμα, αυτοί που έψαυσαν τον ίδιο τον θάνατο»), μαζί βέβαια με τους άρχοντες, τις αρχές και τις εξουσίες, μισούν τον Χριστό, γιατί είπε «εγώ ειμί η αλήθεια», γιατί κήρυξε την αγάπη για τον εχθρό. Η αχαριστία φαίνεται έτσι πολύ καλύτερα, γίνεται πιο χειροπιαστή, την καταλαβαίνει και ο πλέον «αγράμματος» (οι «εγγράμματοι» σημειωτέον μασκαρεύουν ακόμη και τα πάθη τους, τα παρουσιάζουν σαν αρετές). «Εσύ σήκωνες τον νεκρό γιο της χήρας, είδες τι θα πει ‘‘πεθαμένος’’ (άλλο χαρακτηριστικό των «αγραμμάτων» είναι ότι δεν μασκαρεύουν τον θάνατο) που αναστήθηκε, και τώρα κραυγάζεις εναντίον του Χριστού»; Παρακάτω, μιλώντας για τον Μωυσή, που πρώτος περιφρονήθηκε από τους Ιουδαίους, ο Ρωμανός τον παρουσιάζει περίπου ως έναν περιφρονημένο αδικημένο και πικραμένο ηγέτη, κάποιον μάλιστα εντελώς απλό γέροντα, που ο λαός του τον παραπέταξε σε μια γωνιά και αυτός τώρα συλλογιέται τα δεινά του –πουθενά δεν υπάρχει κάτι που να δείχνει ότι ο Μωυσής «υπεροχικά» αδιαφόρησε για την χαμέρπεια των «πληβείων», των αδαών. Ο Μωυσής είναι ένας γέροντας που κλαίει σε μια ερημιά - τόσο «αφελής», αλλά και τόσο παράλληλα αληθινή είναι αυτή η εικόνα. Ακόμη και ο Χριστός, χωρίς βέβαια να απουσιάζει ή πολύ περισσότερο να λέγεται κάτι που να μη συστοιχεί στο δόγμα, ιστορείται ως «τοῦ πνεύματος ὁ ἡγεμόνας ὁ ἡσύχιος καὶ πράος», που όμως «καβάλα σ᾿ ἕνα γαϊδαράκο φτάνει ὁλοπρόθυμα νὰ πάθει καὶ τὰ πάθη νὰ νεκρώσει». Λέγεται ότι «καβάλα σ᾿ ἕνα ἄλογο πλάσμα… (λαχταρούσε) τῶν λογικῶν πλασμάτων τὴν ἀπολύτρωση». «(Πόσο) παράξενο …ἤτανε νὰ βλέπεις ἀπάνω στοῦ φτωχούλη γαϊδαράκου τὴν ἀθώα ράχη, ἐκεῖνον ποὺ φέρεται στοὺς χρυσίζοντες ὤμους τῶν αἰθέριων Χερουβίμ». Με έντονα ρεαλιστικό τρόπο παρουσιάζεται η «ανθρωπινότητα» του Χριστού, που διαλέγει ένα φτωχούλικο ζωάκι, απλό και ταπεινό, με την «αθώα ράχη» (η φράση αυτή κρύβει μεγάλη πίκρα, όσον αφορά το ζώο - συνώνυμο της υπακοής και της υπομονής), προκειμένου να φανεί ότι ο Κύριος έγινε πράγματι «ένας από μας». Ο Κύριος ανακατεύτηκε «με τα άλογα πλάσματα», μάζεψε τους απόκληρους ανθρώπους, αλλά και τα πιο περιφρονημένα ζωντανά. Και γενικά, ο Ρωμανός παντού κάνει επίκληση στο φρόνημα του απλού λαού, που από τότε μέχρι σήμερα φαίνεται ότι δεν άλλαξε και πολύ: το φιλότιμο, η αχαριστία, η ανάγκη για ομορφιά, η φιλία, η προδοσία, η μητρότητα, η μαθητεία, το δέος, η φιλοξενία, η πλεονεξία, η αυτοθυσία, η παλληκαριά αλλά και η δειλία, όλα αυτά συνθέτουν τις θετικές και αρνητικές αξίες του, τον «κώδικα τιμής» του απλού ανθρώπου. Τώρα όμως υπάρχει μια ιδιοτυπία: όλα αυτά στρέφονται προς το Χριστό. Με τι φιλότιμο πρέπει να αγαπάς τον Σωτήρα! Τι παλληκαριά να του συμπαραστέκεσαι! Τι κακό η αχαριστία και η προδοσία κλπ. Έτσι στραμμένη προς τον Χριστό, όλη αυτή η ηθική εκχριστιανίζεται θαυμαστά. «Αφού θυσιάστηκες για μένα εσύ ο Παντοδύναμος, αφού πόνεσες, γιατί κι εγώ να μην πονέσω για σένα;», λέγει ο λαϊκός άγιος, και είναι άγιος. Και ας μην έχει διαβάσει το Γεροντικό. Δεν πειράζει… Ο απλός ευλαβής κόσμος έχει άλλωστε το δικό του Γεροντικό.\nΑυτή η εικόνα παιδικής απλότητας και αδολότητας, αυτή η λαϊκή ηθική και ο «αφελής» τρόπος παρουσίασης των ιερών χαρακτήρων, ισοζυγιάζεται ωστόσο απο μια βαθιά αίσθηση του θείου μεγαλείου και ιεροπρέπειας, η οποία και λειτουργεί αντιδιαστικτικά, πλουτίζοντας κατά πολύ το όλο ποιητικό αποτέλεσμα. Ιδού κάποιες σχετικές εκφράσεις, παρμένες απο την προαναφερθείσα ωδή: ο Χριστός δογματίζεται ως ο «Ἔνθρονος ἀπάνω στὰ οὐρανόθρεφτα, τὰ ἡλιοφόρα πλάτη», είναι Αυτός που «δεχόταν (πριν ενσαρκωθεί) μαβιὰ δοξολογήματα… ἀγγέλων», είναι «Ὁ Λόγος ὁ προαιώνιος», ο φερόμενος «(επάνω) στοὺς χρυσίζοντες ὤμους τῶν αἰθέριων Χερουβίμ», «ὁ προαιώνιος κάτοικος τοῦ ὕψους», «τοῦ πνεύματος ὁ ἡγεμόνας», «ὁ δυσανάβατος», Αυτός που επαναφέρει «στὴν ἀρχαία δόξα του τὸν Ἀδὰμ» και πολλά άλλα τέτοια, όλα ειπωμένα με βαθιά συνείδηση του δόγματος (που και πάλι όμως διαπερνά η ποίηση, όπως πχ όταν λέγονται οι δοξολογίες των αγγέλων «μαβιές»!) Όλες αυτές οι εκφράσεις προεκτείνουν και καλλιεργούν και αναπτύσσουν αισθητικά μια ήδη υπάρχουσα εικονοποιία, στην οποία όμως εμφυσούν νέα πνοή. Από την μια λοιπόν έχουμε να κάνουμε με τον Θεό ως «Αυτόν που φτώχυνε για μας», που ταπεινώθηκε για χάρη μας, και από την άλλη με τον Φοβερό Παντοκράτορα. Τα ίδια θα συμβούν σε λίγο και με την Παρθένο Μαρία, που απο την μια, όπως είπαμε, παριστάνεται ως αδύναμη, τρυφερή μητέρα, ενώ από την άλλη ως η μεγαλειώδης Υπέρμαχος Στρατηγός του Ακαθίστου -ακόμη και αν δεν έγραψε τον Ακάθιστο ο Ρωμανός, αυτή η ποιητική διαπλοκή μεγαλειώδους και πενιχρού πρώτη φορά ξετυλίγεται τόσο γόνιμα στο έργο του. Αυτό επεκτείνεται ακόμη και στην ίδια τη φύση: από τη μια τα απλά λουλουδάκια, τα κλαδάκια, τα φύλλα, τα αρώματα και τα πουλιά της άνοιξης, και από την άλλη οι τρομερές κοσμικές δυνάμεις, που είτε αντιμάχονται τον Θεό, ο Άδης ιδωμένος ως ένα αρχετυπικό ζοφερό κοσμικό στοιχείο, και από την άλλη η φύση ως «ο κόσμος του Θεού», ως το σύνολο της Κτίσεως. Ο κόσμος ως η θαυμαστή δημιουργία του Θεού, που λαχταρά να έρθει ο Κύριος, και όταν έρχεται αφήνει θριαμβευτική ιαχή. Και ο ποιητής δίχως πρόβλημα μετακινείται από την μια στην άλλη ποιητική «εκδοχή» αυτού του κόσμου- κάτι μέσα στη δυναμική της ίδιας της γλώσσας (πχ τι διφορούμενη και σε πόσα διαφορετικά ποιητικά περιβάλλοντα λειτουργεί η λέξη «κόσμος»!) πρέπει να τον βοηθά σ’ αυτό. Και όλα αυτά περιγράφονται, ενώ αναπτύσσεται παράλληλα η όλη διαλεκτική της Ιστορίας ως του παλιού και του καινούργιου, του Αδάμ και του Νέου Αδάμ, της Εύας και της νέας Εύας, του Μωυσή και του Νέου Μωυσή. Εκτυλίσσεται το ανθρώπινο δράμα μέσα από το σχήμα της υπόσχεσης και της εκπλήρωσης.


Πέθανε ο βετεράνος ηθοποιός Εντ 'Ασνερ - Νέα Πτολεμαΐδας\nHome > Newsroom > Πέθανε ο βετεράνος ηθοποιός Εντ 'Ασνερ\nΟ βετεράνος ηθοποιός Εντ Άσνερ, που έγινε κυρίως γνωστός για τον ρόλο του Αρχισυντάκη Λου Γκράντ στο «The Mary Tyler Moore Show» και στην τηλεοπτική σειρά «Λου Γκράντ», πέθανε σε ηλικία 91 ετών.\nΟ θάνατός του ανακοινώθηκε από τον επίσημο λογαριασμό του στο Twitter, οπου αναρτήθηκε και μία ανακοίνωση από τα παιδιά του.\n«Με θλίψη ανακοινώνουμε ότι ο πολυαγαπημένος πατριάρχης μας πέθανε ήσυχα σήμερα το πρωί. Δεν μπορούμε να εκφράσουμε την λύπη που νιώθουμε. Με ένα φιλί στο μέτωπό σου - καληνύχτα, μπαμπά. Σε αγαπάμε» έγραψαν τα παιδιά του.\nΟ Ασνερ γεννήθηκε στις 15 Νοεμβρίου 1929, στο Κάνσας. Ηταν το μικρότερο από τα πέντε παιδιά της οικογενείας του και το πρώτο που γεννήθηκε σε νοσοκομείο. Ο πατέρας του, Μόρις, είχε μεταναστεύσει από την Ρωσία στις αρχές του 20 αιώνα και δούλευε σε μάντρα συλλογής σκουπιδιών. Η μητέρα του, Λίζι, ήταν επίσης μετανάστης.\nΟ Άσνερ φοίτησε στο Πανεπιστήμιο του Σικάγο και υπηρέτησε επί δύο χρόνια στο Αμερικανό Σώμα Σηματοδότησης, στον πόλεμο της Κορέας.\nΕπιστρέφοντας στις ΗΠΑ, έπαιξε σε θέατρα του Σικάγο και της Νέας Υόρκης, ενώ στράφηκε και στην τηλεόραση, αναλαμβάνοντας ρόλους σε δημοφιλείς σειρές, όπως Alfred «Hitchcock Presents», «Route 66», «The Untouchables», «Gunsmoke», «Φυγάς» και «Επικίνδυνες Αποστολές».\nΗ καριέρα του εκτοξεύθηκε τη δεκαετία του 1970 με τον ρόλο του Λου Γκραντ, του γλυκού αλλά ιδιόρρυθμου αρχισυντάκτη στην κωμική σειρά «The Mary Tyler Moore Show» και στο δραματικό spinoff που ακολούθησε με τίτλο «Λου Γκραντ». Χάρη στην ερμηνεία του στις δύο σειρές του έγινε ο πρώτος ηθοποιός που τιμήθηκε με βραβεία Emmy στην κατηγορία κωμικής και δραματικής σειράς για τον ίδιο χαρακτήρα. Το 1977 ήρθε ακόμη ένα Emmy για τον ρόλο του καπετάνιου Τόμας Ντέιβις στην ιστορική μίνι σειρά «Roots».\nΤις επόμενες τρεις δεκαετίες συνέχισε να παίζει σε καλές τηλεοπτικές σειρές, από το «Χαβάη 5-0» μέχρι το «CSI: NY».\nΕίχε επίσης δανείσει τη (χαρακτηριστική) φωνή του σε πολλές σειρές κινουμένων σχεδίων -όπως Spider-Man, Batman και Superman- αλλά και στο βραβευμένο με Όσκαρ animation της Pixar «Up» (Ψηλά στον Ουρανό), στον ρόλο του γεράκου Καρλ Φρέντρικσεν.\nΣτις έξι δεκαετίες της καριέρας του κέρδισε επτά Emmy, περισσότερα από οποιονδήποτε άλλον άνδρα ηθοποιό στην ιστορία της διοργάνωσης. Όπως επίσης και πέντε Χρυσές Σφαίρες, ενώ διετέλεσε δύο φορές πρόεδρος του Σωματείου Ηθοποιών Screen Actors Guild.\nΑκτιβιστής με μεγάλη δράση και άνθρωπος προοδευτικών αντιλήψεων, ο Εντ Άσνερ είχε κάνει δύο γάμους και είχε αποκτήσει τέσσερα παιδιά.


Πώς να τον ανάψεις σε δημόσιους χώρους! - ediva.gr\nΕτοίμασα για σένα μία λίστα με τα πράγματα που πρέπει να κάνεις για να τον ανάψεις όταν είστε έξω. Μπορεί να είστε μόνοι σας σε ένα μπαρ ή με παρέα σε κάποιο εστιατόριο. Εφάρμοσε τις συμβουλές αυτές όπου κι αν βρίσκεστε και ανέβασε τη μεταξύ σας θερμοκρασία! Δες επίσης πόσο σημαντικό είναι το seχ για έναν άνδρα!\nΣκέψου ποια είναι τα δυνατά σου σημεία και τόνισε τα με τα κατάλληλα ρούχα. Αν συνδυάσεις τα ρούχα με ένα ζευγάρι ψηλοτάκουνες γόβες να είσαι σίγουρη πώς έχεις ήδη κερδίσει το παιχνίδι από τα αποδυτήρια! Δες επίσης 10 εντυπωσιακές κόκκινες γόβες & μποτάκια για κάθε γυναίκα!\nΗ αίσθηση της όσφρησης συνδέεται πολύ έντονα με τα συναισθήματα μας γι’ αυτό φρόντισε τη μοιραία βραδιά να φορέσεις το αγαπημένο του άρωμα. Μπορεί ούτε κι ο ίδιος να μη γνωρίζει ποια δύναμη ασκεί πάνω του το συγκεκριμένο άρωμα, σίγουρα όμως σε συνδυασμό με το seχy ντύσιμο θα χάσει το μυαλό του! Δες επίσης 10 γυναικεία αρώματα που τρελαίνουν τους άντρες!\nΔεν υπάρχει καλύτερο αφpοδισιακό από το να του ψιθυρίσεις στο αυτί πράγματα που θέλεις να κάνετε μαζί. Την ώρα που μιλάει με κάποιο φίλο του σκύψε προς το μέρος του και ψιθύρισε του λεπτομέρειες που μόνο οι δυο σας πρέπει να ξέρετε. Μπορείς επίσης να του μιλάς με υπονοούμενα όλο το βράδυ. Δες επίσης τα υπέρ και τα κατά για seχ με τον καλύτερο σου φίλο!\nΓια να τον τρελάνεις ακόμη περισσότερο την ώρα που θα του ψιθυρίζεις στο αυτί ή ακόμη και σε ανύποπτες στιγμές ακούμπησε τον κοντά σε ευαίσθητα σημεία. Δες επίσης τους 10 τρόπους για να αντέχεις περισσότερο όταν είσαι από πάνω!\nΤην ώρα που μιλάτε άρχισε να ακουμπάς τον εαυτό σου “τυχαία” σε σημεία του σώματος σου που ξέρεις ότι έχει αδυναμία όπως ο λαιμός ή το στήθος σου. Δες επίσης 10 τρόποι για να πάρει ξανά φωτιά το κρεβάτι σου!\nΓια πολλούς άνδρες το στόμα είναι από τα πιο εpωτικά σημεία σε μία γυναίκα. Το ίδιο ισχύει και για τα δάχτυλα, το ήξερες; Παίξε λοιπόν με τα χείλη σου ή δάγκωσε τα κοιτώντας τον πονηρά καθώς σου μιλάει. Βάλε στο παιχνίδι και τα μαλλιά. Πολλοί άντρες πιστεύουν πως όταν παίζεις με τα μαλλιά σου, φλερτάρεις. Δες επίσης τους 13 λόγους για τους οποίους το αργό σεξ είναι καλύτερο!\nΌση ώρα παίζεςι με τα μαλλιά σου, ακουμπάς το πόδι του, ή του μιλάς με υπονοούμενα διατήρησε την οπτική επαφή μαζί του. Μια ιδέα είναι να του ρίξεις μια kαυτή ματιά ενώ ανανεώνεις το κραγιόν σου. Δες επίσης 10 πράγματα για να κάνεις τέλειο seχ!\nΣτείλε του sms\nΕίστε έξω με φίλους κι ο σύντροφος σου κάθεται απέναντι σου και μιλάει με κάποιον από τους φίλους του. Επειδή δεν είσαι δίπλα του για να του ψιθυρίσεις στο αυτί, στείλ’ του sms! Μπορείς τη στιγμή που το διαβάζει να το παίξεις αδιάφορη ή να τον κοιτάξεις πονηρά κλείνοντας του το μάτι! Τι λες λοιπόν; Θα το τολμήσεις;


Tabula Rasa - The virus ή το μεθύσι του Νώε\n«The virus ή το μεθύσι του Νώε»\nΟ σπουδαστής της σχολής μας Δημήτρης Παραδείσης σκηνοθετεί σε πρώτη πανελλήνια απόδοση το θεατρικό έργο του Γιάννη Λυμτσιούλη, «The virus ή το μεθύσι του Νώε» για τη σεζόν 2018 στο θέατρο Altera Pars.\nΟι σπουδαστές μας Τζαμπαζής Μηνάς, Χαντζέας Νίκος, Βαμβακάς Λάμπρος, Στουρνάρας Νίκος και Δασκαλόπουλος Ηλίας, υπογράφουν τη σκηνοθεσία του trailer της παράστασης.\nΣκηνοθεσία: Παραδείσης Δημήτρης\nΑντωνάτου Λεμονιά, Γκυρτή Σίσσυ, Ζωγράφου Αλίκη, Καράμπελα Κάλλια, Κατηφόρης Σπύρος, Κεδρηνός Γρηγόρης, Κιστάνη Ιόλη, Κούκου Ντίνα, Μοσχάτος Κώστας, Μπαλατσούρα Χρύσα, Μπένος Πέτρος, Παραδείσης Δημήτρης, Σφενδουράκη Γεωργία, Τριαντάκης Γιάννης, Φακλής Ιωάννης\nΦωτισμοί: Κλουκίνης Μιχάλης\nΜουσική σύνθεση – επιμέλεια: Καραγιάννης Γιώργος\nΣκηνικά – κοστούμια: Μιχέλη Ελένη\nΕπιμέλεια σκιών: Κώνστας Τάσος\nΦωτογραφική επιμέλεια: Χάλαρη Ντόρα, Τζαμπαζής Μηνάς, Στουρνάρας Νίκος\nΕπιμέλεια γραφικών μακέτας: Φασουλάκης Κώστας\nΣκηνοθεσία – επιμέλεια trailer: Τζαμπαζής Μηνάς, Χαντζέας Νίκος, Βαμβακάς Λάμπρος, Στουρνάρας Νίκος, Δασκαλόπουλος Ηλίας\nΠαραστάσεις: Από 18 Ιανουαρίου έως 10 Μαρτίου\nΗμέρες & ώρες παραστάσεων: Πέμπτη 21:00 και Σάββατο 18:00\nΑνέργων – ΑΜΕΑ: 5 ευρώ\nΤηλ. κρατήσεων: 210 3410011 - 6983782678


MSI GeForce RTX 2080 Super 8GB Gaming X Trio V372-248R\nΚωδικός προϊόντος: 1036013\nΚάρτα γραφικών MSI GeForce RTX 2080 Super 8GB Gaming X Trio V372-248R.\nΈξοδοι DisplayPort x 3 (v1.4) / HDMI 2.0b x 1 / Type-C x1\nΠρόσθετα Χαρακτηριστικά Power consumption: 250 W, DirectX Version Support: 12 API, OpenGL Version Support: 4.5, Maximum Displays: 4\nΒάρος 1531 g\nΔιαστάσεις L x W x H 328 x 140 x 56.5 mm\nMSI GeForce RTX 2070 Super 8GB Gaming X Trio V372-257R\nΚάρτα γραφικών MSI GeForce RTX 2070 Super 8GB Gaming X Trio V372-257R.\nMSI Radeon RX 580 8GB Armor OC V341-064R\nΚάρτα γραφικών MSI Radeon RX 580 8GB Armor OC V341-064R. Η αρχιτεκτονική 4ης γενιάς GCN έχει σχεδιαστεί για παίκτες που παίζουν οτιδήποτε από τα πιο πρόσφατα MOBA έως τους πιο δημοφιλείς τίτλους AAA. Το Asynchronous Shaders και η βελτιωμένη μηχανή Geometry προσφέρουν νέα επίπεδα ομαλής απόδοσης παιχνιδιού.\nMSI GeForce GTX 1650 4GB Gaming X V380-003R\nΚάρτα γραφικών MSI GeForce GTX 1650 4GB Gaming X V380-003R.\nMSI GeForce GTX 1650 Aero ITX 4GB OC V809-3061R\nΑναβαθμίστε εύκολα τον υπολογιστή σας και ετοιμαστείτε για παιχνίδι με την κάρτα γραφικών MSI GeForce GTX 1650 Aero ITX 4GB OC V809-3061R και απόδοση έως και 2 φορές πιο γρήγορη από τη GeForce GTX 950 και έως και 70% γρηγορότερα από το GTX 1050 στα πιο πρόσφατα παιχνίδια.\nMSI Radeon RX 5700 XT 8GB Gaming X V381-032R\nΔημιουργούνται υπέροχες εμπειρίες παιχνιδιού κάμπτοντας τους κανόνες. Η νέα σειρά Radeon RX 5700 που τροφοδοτείται από RDNA για εξαιρετικές επιδόσεις και παιχνίδια υψηλής πιστότητας. Αποκτήστε τον έλεγχο με τη σειρά Radeon RX 5700 και απολαύστε ισχυρά, επιταχυνόμενα παιχνίδια προσαρμοσμένα για εσάς.\nMSI GeForce GTX 1660 Super 6GB Gaming X V375-282R\nΚάρτα γραφικών MSI GeForce GTX 1660 Super 6GB Gaming X V375-282R.


Πανσέληνος, Σεληνιακή έκλειψη στους Διδύμους. Εβδομαδιαίες προβλέψεις από 30 Νοεμβρίου έως 6 Δεκεμβρίου 2020. - Χριστίνα Τανταλίδου\nΠανσέληνος, Σεληνιακή έκλειψη στους Διδύμους. Εβδομαδιαίες προβλέψεις από 30 Νοεμβρίου έως 6 Δεκεμβρίου 2020.\nΑπό Χριστίνα Τανταλίδου\t29 Νοεμβρίου, 2020 30 Νοεμβρίου, 2020 Αστρολογία, Εβδομαδιαίες Προβλέψεις\nΤο Σύμπαν συνεχίζει να κάνει τη δουλειά του, μια που αφαιρεί (Πανσέληνος – Σεληνιακή Έκλειψη στους Διδύμους στις 30/11) παγιωμένους τρόπους σκέψης, συνήθειες και η επικοινωνία, το μεταξύ μας, αλλάζει μορφή. Θέλοντας και μη, μιλάς “‘άλλη” γλώσσα – περπατάς νέους δρόμους..\nΥστερόγραφο , ο Ερμής στον Τοξότη από τις 1/12 είναι φαφλατάς, μιλάει αδιάκοπα και λέει ..τάχα την αλήθεια..\nΥστερόγραφο, η Αφροδίτη από τον Σκορπιό σε τρίγωνο με το Ποσειδώνα στους Ιχθύες , σε δένει εσωτερικά με τον άνθρωπο σου.. Έχεις ζήσει τέτοια αγάπη;\nΚριός α’ δεκαημέρου, αλλάζει το σκηνικό μια που δίνετε μεγαλύτερη σημασία σε θέματα προσωπικής εξέλιξης και βγαίνετε από μια δυσάρεστη κατάσταση. Διώξτε φοβίες και ανασφάλειες. Κριός β’ δεκαημέρου, διεκδικείτε δυναμικά τα κεκτημένα σας και αποφεύγετε με μαεστρία τις τρικλοποδιές.. Ερωτικά είστε σε κρυφή, ρομαντική κατάσταση που σας εξελίσσει. Κριός γ’ δεκαημέρου, επιτυχία και γρήγορη ανέλιξη στον επαγγελματικό στίβο, καθώς σας στηρίζουν πρόσωπα εξουσίας. Θέματα καριέρας απογειώνονται.\nΤαύρος α’ δεκαήμερου, δίνετε μεγαλύτερη προσοχή σε οικονομικά ζητήματα, καθώς θέλετε να εξαλείψετε το άγχος από τη ζωή σας. Ξεκαθαρίσματα γύρω από οφειλές, δάνεια. Ταύρος β’ δεκαημέρου, αναζητάτε νέους τρόπους έκφρασης και επικοινωνίας μέσα στον εργασιακό σας χώρο, καθώς αντιμετωπίζετε αρκετές εντάσεις. Συναισθηματική επιτυχία μέσα στον φιλικό σας κύκλο. Ταύρος γ’ δεκαημέρου, επαφές και συνεργασίες με άτομα διαφορετικής κουλτούρας οδηγούν σε επιτυχία και σταθεροποίηση σχεδίων. Δυναμικά κατευθύνεστε προς νέο τομέα απασχόλησης.\nΔίδυμος α’ δεκαημέρου, αναζητάτε συναισθηματική ασφάλεια αυτό το διάστημα και ίσως μετά από αρκετά σκαμπανεβάσματα θα λάβετε αυτό που αναζητάτε. Προσαρμοστείτε στις αλλαγές. Δίδυμος β’ δεκαημέρου, συναισθηματικές ευκαιρίες έχετε αυτό το διάστημα,αρκεί να φύγετε από μια εμμονή που σας έχει γίνει συνήθεια. Προτάσεις για δέσμευση. Δίδυμος γ’ δεκαημέρου, αλλάξτε τον τρόπο που διαχειρίζεστε τα χρήματα σας, μιλήστε ανοιχτά με τα άτομα που μοιράζεστε κοινά αποκτήματα και βρείτε λύσεις. Μπορείτε να βγείτε από πιθανά αδιέξοδα.\nΚαρκίνος α’ δεκαημέρου, μιλάτε ανοιχτά για την ερωτική σας ζωή και για τις περίεργες προτιμήσεις σας και θέλετε να ζήσετε το απωθημένο σας. Απεγκλωβισμός από καρμικές σχέσεις. Καρκίνος β’ δεκαημέρου, αντιμετωπίζετε προκλήσεις στον επαγγελματικό χώρο, ωστόσο μπορείτε να βγείτε αλώβητοι και να φανεί η υπεροχή σας. Έρωτας από απόσταση. Καρκίνος γ’ δεκαημέρου, έχετε καταφέρει να σταθεροποιήσετε τη θέση σας μέσα σε μια σχέση που μετράει χρόνο και μπορείτε να μιλήσετε ανοιχτά για τα δικαιώματα σας. Ερωτική ή επαγγελματική επιτυχία.\nΛέοντα α’ δεκαημέρου, ξεκινάτε να βλέπετε με άλλο μάτι έναν άνθρωπο που εκφράζει συναισθήματα για εσάς και ξεκολλάτε από ένα δυσάρεστο παρελθόν. Μην αφιερώνετε χρόνο σε άτομα που σας έχουν απογοητεύσει. Λέοντα β’ δεκαημέρου, ξέρετε να ανεβαίνετε τα σκαλιά της επιτυχίας και είναι κατάλληλη η περίοδος να εκφράσετε προς τα έξω τις ικανότητες σας. Έρωτική σχέση με άτομο που νιώθετε τρομερή οικειότητα. Λέοντα γ’ δεκαημέρου, γεννιούνται νέες προυποθέσεις για να βγείτε από αδιέξοδα που αντιμετωπίσατε μέσα στον εργασιακό χώρο και ζείτε την σταθεροποίηση.\nΠαρθένε α’ δεκαημέρου, ξεπεράστε τα εμπόδια του μυαλού σας και ξεκολλήστε από καταστάσεις που δεν σας ευνοούν. συζητήσεις γύρω από θέματα σπιτιού, οικογενειακά μαζώματα. Πείτε όχι σε σχέσεις χειραγώγησης. Παρθένε β΄δεκαημέρου, ανεβαίνει επικίνδυνα η σεξουαλική σας διάθεση και πέφτετε με τα μούτρα σε νέες εμπειρίες. Ρομαντικά μηνύματα, επαφές μέσα από το διαδίκτυο, επανασύνδεση. Παρθένε γ’ δεκαημέρου, σας βοηθάει η περίοδος να μαζέψετε δυνάμεις, να έρθετε σε επαφή με μελλοντικούς συνεργάτες και να ασχοληθείτε με τα επιχειρηματικά σας σχέδια. Ρομαντικές βραδιές με νεώτερα άτομα.\nΖυγέ α’ δεκαημέρου, αυτές τις μέρες θα αφιερώσετε περισσότερο χρόνο στους δικούς σας ανθρώπους και στον περίγυρο σας. Απομακρύνεστε αναγκαστικά από άτομα που δεν σας στηρίζουν. Ζυγέ β’ δεκαημέρου, ευνοικές οι συνθήκες για να ανέβει η αυτοπεποίθηση σας ή να γεμίσει η τσέπη σας. Προτάσεις για μια νέα συνεργασία. Ζυγέ γ’ δεκαημέρου, αφήστε πίσω σας το παρελθόν και αρχίστε να οραματίζεστε το μέλλον. Πιθανή συγκατοίκηση, μετακόμιση και σοβαρές σκέψεις για δέσμευση.\nΣκορπιέ α’ δεκαημέρου, προτεραιότητα έχει τώρα η πρακτική πλευρά της ζωής σας και αυτό θα σας βοηθήσει να ξεπεράσετε πιθανά ερωτικά μπουρίνια. Αφήστε το χρόνο να κάνει τη δουλειά του. Σκορπιός β’ δεκαημέρου, ζείτε μια περίοδο που θα θυμάστε για πάντα, μια που εκπληρώνετε αυτό το διάστημα μια έντονη ερωτική σας επιθυμία και είστε στα καλύτερα σας. Μόνο η εργασιακή σας ζωή έχει αρνητικούς κραδασμούς. Σκορπιός γ’ δεκαημέρου, είστε σαφώς πιο συγκεντρωμένοι σε συζητήσεις γύρω από θέματα προώθησης σχεδίων και της δουλειάς σας και αφήνετε πίσω σας ότι δεν λειτουργεί προς όφελος σας. Πρακτική σκέψη και ρεαλισμός.\nΤοξότη α’ δεκαημέρου, είστε στα φόρτε σας αυτό το διάστημα και οι “απουσίες” που βιώνετε οδηγούν στην προσωπική σας ενδυνάμωση. Με αποφασιστικότητα κινηθείτε και αποδείξτε την υπεροχή σας. Τοξότη β’ δεκαημέρου, έντονος ερωτισμός και έρχεστε όλο και πιο κοντά στο άτομο που σας σαγηνεύει. Αποφύγετε όμως τα δράματα, κινηθείτε με εξωστρέφεια. Τοξότης γ’ δεκαημέρου, έχετε επιλέξει ένα δρόμο πιο ασφαλή και έτσι αποφεύγετε τα ανοίγματα. Προτάσεις που ανοίγουν κλειστούς επαγγελματικούς δρόμους.\nΑιγόκερω α’ δεκαημέρου, μιλάτε περισσότερο με τον εαυτό σας αυτό το διάστημα και έτσι αντικρύζετε τα μελανά σας σημεία και είστε έτοιμοι να κάνετε τις απαραίτητες διορθώσεις. Ελλείψεις σε θέματα εργασιακής φύσεως. Αιγόκερω β’ δεκαημέρου, πείτε ναι σε φιλικές συζητήσεις και σε ένα άτομο που μπορεί να τρέφει ρομαντικά συναισθήματα για εσάς. Αποφύγετε τις κόντρες μέσα στον οικογενειακό σας χώρο. Αιγόκερω γ’ δεκαημέρου, ξεπεράστε τα κακώς κείμενα του παρελθόντος, εμπιστευτείτε περισσότερο την διαίσθηση σας. Δεν είναι όλα μαύρα. Θα μπείτε σε καλύτερες συνθήκες.\nΥδροχόε α’δεκαημέρου, γίνετε πιο δεκτικοί σε ρομαντικές προτάσεις και ανεβάστε την αυτοπεποίθηση σας. Αφαιρέστε ότι σας ρίχνει ψυχολογικά και ασχοληθείτε με νεώτερα άτομα ή τα παιδιά σας. Υδροχόε β΄ δεκαημέρου, ερωτικά τετ α τετ θα ζήσετε και παρά την καραντίνα ευνοείστε και δεν θα νιώσετε μοναξιά. Κινηθείτε με εξωστρέφεια. Υδροχόε γ’ δεκαήμερου, βιώνετε μια προσωπική επιτυχία αυτό το διάστημα , καθώς καταφέρατε να μετουσιώσετε αρνητικές καταστάσεις και απομακρυνθήκατε από το παρασκήνιο.\nΙχθύ α’δεκαημέρου, ίσως και να νιώθετε αρκετά αποκομμένοι από τον κόσμο ή από το άτομο που συνδέεστε συναισθηματικά, ωστόσο δεν πρέπει να αφήνεστε σε αρνητικές σκέψεις. Ασχοληθείτε με τα επαγγελματικά σας σχέδια. Ιχθύ β΄ δεκαημέρου, βιώνετε μια συναισθηματική επιτυχία και παίρνετε δύναμη για να ανταπεξέλθετε σε οικονομικά σκαμπανεβάσματα. Ιχθύ γ’ δεκαήμερου, μπορείτε να δραστηριοποιηθείτε μέσα σε μια ομάδα και παρά τις συνθήκες να γίνετε πιο δημιουργικοί. Ο φιλικός σας κύκλος στηρίζει τις αποφάσεις σας.\nΠροηγούμενο άρθροΟ Ποσειδώνας σε ορθή πορεία από 29/11 και η ερωτική μας ζωή .\nΕπόμενο άρθροΔιαζύγιο και Ζώδια.


Αλμωπίας το ανάγνωσμα... λέει ο δήμαρχος Χρήστος Μπάτσης "Είναι λυπηρό, αλλά συμβαίνει"\nΜπάτσης: Σύντομα και ο κόσμος θα παρακολουθεί τα δημοτικά συμβούλια μέσω διαδικτύου\nΤην πικρία του από την αντιπολίτευση εξέφρασε ακόμη μια φορά ο Δήμαρχος Αλμωπίας Χρήστος Μπάτσης, με αφορμή όσα διαδραματίζονται στο δημοτικό συμβούλιο αλλά και τον "ρατσισμό" που δέχεται λόγω της προηγούμενης επαγγελματικής του πορείας. Ο κύριος Μπάτσης ανακοίνωσε μάλιστα πως οι πολίτες θα έχουν, στο επόμενο χρονικό διάστημα, τη δυνατότητα να παρακολουθούν τις...\nPellamou.grpalo.gr · πριν από 1 Μήνα 28 ημέρες ·\nΑΡΙΔΑΙΑ: ΚΑΠΟΙΟΙ ΕΠΙΤΕΛΟΥΣ ΘΑ ΠΡΕΠΕΙ ΝΑ ΔΕΙΞΟΥΝ ΠΕΡΙΣΣΟΤΕΡΟ ΠΟΛΙΤΙΚΟ ΑΝΔΡΙΣΜΟ ΚΑΙ ΣΕΒΑΣΜΟ ΣΤΟ ΠΡΟΣΩΠΟ ΤΟΥ ΔΗΜΑΡΧΟΥ ΑΛΜΩΠΙΑΣ!!\nΜε αφορμή τα όσα έλαβαν χώρα στο προχθεσινό (24/11/2020) Δημοτικό Συμβούλιο Αλμωπίας (ΔΕΣ και ΕΔΩ), σχολιάζει με ανάρτησή του ( που περιέχει αρκετές αιχμές και αλήθειες που δυστυχώς πονάνε κάποιους!!) στον προσωπικό λογαριασμό κοινωνικής δικτύωσης ο Δήμαρχος Αλμωπίας Μπάτσης Χρήστος. Διαβάστε παρακάτω τι αναφέρει: ΔΗΜΑΡΧΟΣ ΑΛΜΩΠΙΑΣ: ''ΘΕΛΟΥΜΕ ΤΗΝ ΚΡΙΤΙΚΗ ΟΧΙ ΟΜΩΣ...\nIfonitispellas.grpalo.gr · πριν από 1 Μήνα 28 ημέρες ·\nΕξ ιδίων κρίνει τα αλλότρια ο Δήμαρχος Αλμωπίας\nΕξηγήσεις του Χρήστου Μπάτση για την χθεσινή διακοπή υδροδότησης στην Αριδαία\nΣυνεδρίαση Δημοτικού Συμβουλίου Αλμωπίας: Ψηφίστηκε για πρώτα φορά κανονισμός κοιμητηρίων\nΣΟΚ: 47 θάνατοι από Covid-19 στην Αλμωπία το Νοέμβριο\nΝέος θάνατος στην Αλμωπία: Η ανάρτηση του Δημάρχου (pic)\nΧρήστος Μπάτσης, δήμαρχος Αλμωπίας: Έχουμε ένα masterplan για να αναδείξουμε τον προορισμό\nΜε προτάσεις για την αντιμετώπιση της πανδημίας ο Χρήστος Μπατσης\nΔιαβάστε την επιστολή που έστειλαν στον κ. Μπάτση οι αρχηγοί της αντιπολίτευσης στον Δήμο Αλμωπίας\nΑπολυμάνσεις από την Δημοτική αρχή Αλμωπίας\nΜαρτίνα Ζιάκα: "Ο κ. Μπάτσης και οι συνεργάτες του πορεύονται χωρίς κανένα σχέδιο και στο θέμα της πανδημίας"\nΑΡΙΔΑΙΑ: ''ΛΟΥΚΕΤΟ'' ΚΑΙ ΣΤΗΝ ΛΟΥΤΡΟΠΟΛΗ ΑΛΜΩΠΙΑΣ-ΔΕΙΤΕ ΑΝΑΛΥΤΙΚΑ...\n"Τρολαρει" ο Χρήστος Μπατσης\nΧρήστος Μπάτσης: "δεν θα πρέπει να στιγματίσουμε ανθρώπους και καταστάσεις"-χρήσιμες οι συμβουλές του από την εμπειρία της Φούστανης\nΔήμος Αλμωπίας: Πρωτοφανείς πρακτικές για να αποκλείσουν τον τοπικό Τύπο\nΜΠΑΤΣΗΣ ΧΡΗΣΤΟΣ: ''ΕΓΙΝΑΝ ΤΡΑΓΙΚΑ ΛΑΘΗ ΣΤΗ ΛΟΥΤΡΟΠΟΛΗ ΣΤΟ ΒΩΜΟ ΤΩΝ ΕΚΛΟΓΩΝ''!! (ΒΙΝΤΕΟ)\nΑΡΙΔΑΙΑ: ΑΦΗΣΤΕ ΣΤΟ ΠΕΡΙΘΩΡΙΟ ΤΟ ''ΕΓΩ'' ΚΑΙ ΒΑΛΤΕ ΥΠΕΡΑΝΩ ΟΛΩΝ ΤΟ ''ΕΜΕΙΣ''!!\nΣέρρες: Υπέκλεψε τα στοιχεία τραπεζικής κάρτας και έκανε αγορές από το διαδίκτυο\nΑποκαταστάθηκε η βλάβη σε κεντρικό αγωγό του Αηδονοχωρίου\nΘΕΣΣΑΛΟΝΙΚΗ: ΜΠΑΡΑΖ ΔΙΑΚΟΠΩΝ ΡΕΥΜΑΤΟΣ ΣΗΜΕΡΑ ΚΥΡΙΑΚΗ\nΤο Πανεπιστήμιο μας ΕΝΩΝΕΙ - Του Γιώργου Καλαμάρα*\nΑνέκδοτο: Βόλτα με αεροπλάνο..\nΠως θα ξεβουλώσεις μόνος σου τον νεροχύτη σου\nΝεκρός σε τροχαίο ο αθλητής Μαρσέλ Παπαγεωργίου, της σχολής "Μαχητές Σκύδρας"\nΤΡΑΓΙΚΟΣ ΘΑΝΑΤΟΣ 33ΧΡΟΝΟΥ ΑΝΔΡΑ ΣΕ ΤΡΟΧΑΙΟ ΔΥΣΤΥΧΗΜΑ...\nΣτο μυαλό του (αναποφάσιστου και... μπερδεμένου) Αλέξη Τσίπρα\nΔήμος Αμφίπολης : Δημοπράτηση του έργου ¨¨ Βελτίωση βατότητας οδικού δικτύου¨¨


Αρχίζουν τα γυρίσματα γαλλικής ταινίας σε Αθήνα και Αίγινα\nΑπό την συνάντηση των εκπροσώπων της εταιρίας παραγωγής με τον γγ του ΕΟΤ. ΑΠΕ ΜΠΕ\nΜε την υποστήριξη του ΕΟΤ ξεκινούν σε Αθήνα και Αίγινα τα γυρίσματα γαλλικής κινηματογραφικής παραγωγής.\nnews247 18 Ιουνίου 2020 19:29\nΠΕΡΙΣΣΟΤΕΡΑ: κινηματογράφος, Αίγινα, Γαλλία, Τουρισμός


Οι «Όρνιθες» του Αριστοφάνη στην Κίνα-GR.CGW.GR\nΟι «Όρνιθες» του Αριστοφάνη στην Κίνα\nημερομηνία έκδοσης:2018-05-11 15:54:33\nΜια κινεζική εκδοχή της κωμωδίας του Αριστοφάνη με τίτλο «Όρνιθες» παρουσιάστηκε την Πέμπτη 25 Απριλίου στο Εθνικό Κέντρο για τις παραστατικές τέχνες (NCPA) στο Πεκίνο. Η αυθεντική εκδοχή της Αριστοφανικής κωμωδίας είχε επίσης παρουσιαστεί στο NCPA το Φεβρουάριο του 2008 και τώρα, 10 χρόνια μετά, η θεατρική ομάδα του Εθνικού Κέντρου Τέχνης παρουσιάζει κάτι πολύ ενδιαφέρον.\nΠρόκειται για μια νέα απόδοση των «Ορνίθων», η οποία συνδυάζει το ελληνικό δράμα με τον κινεζικό πολιτισμό. «Οι Όρνιθες» γράφτηκαν από τον Αριστοφάνη, ο οποίος έζησε την περίοδο 446-386 π.Χ., και παρουσιάστηκαν για πρώτη φορά το 414 Π.Χ. Η κωμωδία αυτή του Αριστοφάνη διαδραματίζεται στο χώρο των πουλιών, τα οποία έχουν το δικό τους βασίλειο και μέσα από αυτό σχολιάζει και ασκεί κριτική στα κακώς κείμενα της εποχής. Οι κοινωνικές αδυναμίες και παθογένειες μπαίνουν στο στόχαστρο της κριτικής του Αριστοφάνη, ενώ η κριτική των πολιτικών προσώπων αποτελεί πηγή έμπνευσης για τον κωμωδιογράφο. Μέσα από την κριτική παρουσιάζεται επίσης και μια πιο ανάλαφρη εκδοχή ενός ιδανικού κόσμου, όπου λειτουργούν όλα με απόλυτη συμμετρία και τάξη.\nΗ διασκευή της κωμωδίας, από τον Κινέζο θεατρικό σκηνοθέτη Luo Jinlin και τον ειδικό στο ελληνικό δράμα Luo Tong, συνδυάζει τόσο την αρχαία ελληνική κωμωδία όσο και το κινεζικό δράμα, δημιουργώντας κάτι καινοτόμο και ανατρεπτικό. Η παράσταση θα παίζεται για μια εβδομάδα περιμένοντας το κοινό να απολαύσει το «πάντρεμα» των δύο πολιτισμών.\nπροηγούμενος:H τεχνητή νοημοσύνη και τα drones στην προστασία του Σινικού Τείχους\nεπόμενος:Κινεζικά κειμήλια για πρώτη φορά στο Κρεμλίνο


Scavolini μπάνιο: Αίτηση καταλόγου\nΑίτηση καταλόγου Scavolini Bathrooms\nΕισάγετε τον κωδικό, συμπληρώστε την φόρμα και γίνεται και εσείς πρωταγωνιστές του project Scavolini Bathrooms!\nΓια την διευκόλυνση της πρώτης επιλογής η εταιρία Scavolini πραγματοποίησε ένα κατάλογο πλούσιο σε προτάσεις και λύσεις για την επίπλωση του μπάνιου σας.\nΟ κατάλογος Μπάνιων της Scavolini Bathrooms είναι πλήρης και εμπεριέχει όλες τις καινοτομίες και επιτρέπει την εκτίμησης όλου του εύρους των μοντέλων της σειράς των τεχνοτροπιών και των φινιρισμάτων που η εταιρία είναι σε θέση να προσφέρει.\n-- Επίλεξε -- Italiano English Deutsch 中文 Español U.S. English Français Русский Polska Ελληνικά Dansk Hrvatski Türk Український\nCO_ID: 533 CA_ID: 1 TEMPLATE: /template/CatalogoBlu.cshtml ID_Lingua: 14 is_in_ITALY: False Country: US ID_mercato: 8 ShowAR: False HTTP_CF_IPCOUNTRY: US IP: 107.21.85.250 IP: 172.70.35.26 SERVER: zserver-wweb; HOST: www.scavolini.com


ΑΡΘ. 310 μορφωματική αμπαρωμένη δεξαμενή αλυσίβας βαθμού χάλυβα για τις οργανικές και ανόργανες ενώσεις\nΜεγάλες Εικόνας : ΑΡΘ. 310 μορφωματική αμπαρωμένη δεξαμενή αλυσίβας βαθμού χάλυβα για τις οργανικές και ανόργανες ενώσεις\nΣυναντήστε την αλυσίβα υλικών οδόστρωσής σας και οι ανάγκες απορροών με τη μορφωματική αμπαρωμένη αλυσίβα μας τοποθετούν σε δεξαμενή διαμορφωμένος και που ταξινομεί για να εγκαταστήσει την περιοχή σας\nη μορφωματική αμπαρωμένη αλυσίβα τοποθετεί σε δεξαμενή και που ταξινομεί διαμορφωμένος για να εγκαταστήσει την περιοχή σας\nΗ αποθήκευση κεντρικών σμάλτων θα σχεδιάσει την επόμενη δεξαμενή αποθήκευσης αλυσίβας σας για να συναντήσει όλα τα εφαρμόσιμα φορτία του τόπου του έργου και της αμερικανικής ένωσης εγκατάστασης παροχής ύδατος σας (AWWA). Λιωμένες οι γυαλί δεξαμενές μπορούν να χρησιμοποιηθούν για την αποθήκευση των υγρών και μαζικών υλικών. Οι δεξαμενές χρησιμοποιούνται επίσης ως βασικό δομικό στοιχείο των περιβαλλοντικών συνόλων διαδικασίας όπως οι σταθμοί εργοστασίων επεξεργασίας και βιοαερίων απόβλητου ύδατος. Λιωμένο το γυαλί στρώμα αποκαλούμενο επίσης είναι συμπαγές, ομαλό, και στιλπνό επίστρωμα από το γυαλί πυριτικών αλάτων που λιώνεται στο μεταλλικό υπόστρωμα\nΓΙΑΤΙ ΕΠΙΛΕΞΤΕ δεξαμενές μιας ευθυγραμμισμένες τις γυαλί νερού αποθήκευσης;


Δεύτερη… πατρίδα πλέον η Κρήτη για τη Βάσω Λασκαράκη (φωτογραφία) – Μαλεβιζιώτης\nΠερνά πλέον μεγάλο μέρος της χρονιάς με το μαλεβιζιώτη σύζυγό της στο νησί\nΗ Βάσω Λασκαράκη και ο Λευτέρης Σουλτάτος περνούν πλέον μεγάλο μέρος της χρονιάς στην Κρήτη.\nΟι επαγγελματικές υποχρεώσεις του μαλεβιζιώτη σεφ τον αναγκάζουν να βρίσκεται τουλάχιστον για την καλοκαιρινή σεζόν σε ένα από τα πιο ωραία μέρη της χώρας μας. Όποτε μπορεί στο πλευρό του βρίσκεται και η ηθοποιός. Ειδικά τους θερινούς μήνες.\nΈτσι, τις συνοδεύει με εντυπωσιακές φωτογραφίες:\nChallenge accepted 🖤 Thank u @athinao1konomakou for nominating me 🙌🏻 -Women power- ————————— #womensupportingwomen #womenempowerment #blackandwhitephotography\nA post shared by ⓋⒶⓈⒾⓁⒾⓀⒾ ⓁⒶⓈⓀⒶⓇⒶⓀⒾ (@vasolaskaraki) on Jul 29, 2020 at 2:29am PDT\nΕτικέτες: Βάσω ΛασκαράκηΚρήτηΛευτέρης Σουλτάτος\nΠέθανε 59χρονος που την ίδια μέρα είχε αποσωληνωθεί – 204 οι νεκροί


Dimitris Kalantzis Soul Station Band - Back home blues: Χριστούγεννα στο Gazarte Πέμπτη, 23 Φεβρουαρίου 2017\nDimitris Kalantzis Soul Station Band - Back home blues: Χριστούγεννα στο Gazarte Newsletter\nDimitris Kalantzis Soul Station Band - Back home blues: Χριστούγεννα στο Gazarte Τρίτη, 11 Δεκεμβρίου 2012 10:13\nΤο gazARTE υποδέχεται τα Χριστούγεννα με μια παράσταση με λάμψη και άρωμα jazz! H μαγεία των Χριστουγέννων συναντά … τους μάγους..της μουσικής! Ο Δημήτρης Καλαντζής μας υποδέχεται στις 24 και 25 Δεκεμβρίου στο Gazarte για να γιορτάσουμε μουσικά τα Χριστούγεννα! Αμερικάνικα και εγχώρια jazz standards και μια ξεχωριστή ελληνική μπάντα επί σκηνής: Dimitris Kalantzis "Soul Station Band". Back Home Blues ο τίτλος της παράστασης, διόλου τυχαία, ένα "κλείσιμο ματιού" στον Charlie Parker. Έξι εκλεκτοί μουσικοί και τρεις ερμηνευτές μας ξεναγούν στο διεθνές κλασσικό ρεπερτόριο της τζαζ αλλά και στις πιο αναπάντεχες ελληνικές jazz μελωδίες. Μπορείτε να φανταστείτε ένα πρόγραμμα όπου οι George Gershwin, Jerome Kern, Richard Rodgers συναντούν συνθέτες όπως ο Κώστας Γιαννίδης, ο Γιάννης Σπάρτακος, ο Γιώργος Μουζάκης, ο Κώστας Καπνίσης, ο Νίκι Γιάκοβλεφ;\nΣας περιμένουμε! Τραγουδούν οι: Βίκυ Αλμαζίδου, Πηνελόπη Τζανετάκη, Δημήτρης Παπαδόπουλος Το γκρουπ αποτελούν οι: Δημήτρης Καλαντζής: πιάνο και ενορχηστρώσεις Τάκης Πατερέλης: άλτο σαξόφωνο Δημήτρης Παπαδόπουλος: τρομπέτα Σπύρος Παναγιωτόπουλος: τύμπανα Περικλής Τριβόλης: κοντραμπάσσο Γιάννης Λουκάτος: κιθάρα\n24 & 25 Δεκεμβρίου 2012. Ώρα έναρξης: 22.00\nA ΖΩΝΗ 25€ / Β ΖΩΝΗ 20€ / Γ ΖΩΝΗ 15€/ΟΡΘΙΟΙ 10€\nΌπως κάθε χρόνο, έτσι και φέτος, το gazarte, ο αγαπημένος χώρος της πόλης, φοράει το γιορτινά του και υποδέχεται τα Χριστούγεννα και την Πρωτοχρονιά με εκλεπτυσμένο menu, απογειωτικά cocktails, ζεστασιά, χαμόγελα, πολλή μουσική και αστραφτερές παρουσίες! 19.12.2016 14:58


Στα δικαστήρια οι κόρες της Ζωής Λάσκαρη! Αλληλοκατηγορίες για το σπίτι στο Πόρτο Ράφτη - Solygeiablog\nSolygeiablog ΕΛΛΑΔΑ Στα δικαστήρια οι κόρες της Ζωής Λάσκαρη! Αλληλοκατηγορίες για το σπίτι στο Πόρτο Ράφτη\nΣτα δικαστήρια οι κόρες της Ζωής Λάσκαρη! Αλληλοκατηγορίες για το σπίτι στο Πόρτο Ράφτη\nΞεκίνησε η δίκη για τη διαμάχη που έχουν οι κόρες της Ζωής Λάσκαρη....\nΔραματικοί τόνοι από τον Αλέξανδρο Λυκουρέζο: Κινδυνεύουν με οικονομική καταστροφή λόγω χρεών της μητέρας τους. Η Μαρία Ελένη Λυκουρέζου κατηγορεί την αδερφή της πως άλλαξε κλειδαριές στο σπίτι. Μάρθα Κουτουμάνου: Έστειλε μήνυμα στην κόρη μου "όταν πεθάνουν οι γονείς μου θα δεις τι θα πάθεις"! Μπήκε και πήρε ρούχα, έπιπλα, κοστούμια. Όλοι οι διάλογοι στο δικαστήριο και η έκκληση της Προέδρου.\n«Ραντεβού» στα δικαστήρια είχαν σήμερα οι δύο κόρες της Ζωής Λάσκαρη μετά από αίτηση ασφαλιστικών μέτρων που έχει καταθέσει η Μαρία Ελένη Λυκουρέζου σε βάρος της αδελφής της Μάρθας Κουτουμάνου, η οποία ήταν επίσης παρούσα στο δικαστήριο.\nΗ διαμάχη αφορά το σπίτι στο Πόρτο Ράφτη που κληρονόμησαν από τη μητέρα τους, Ζωή Λάσκαρη.\nΌταν ερωτήθηκε επιστάμενα από την Πρόεδρο γιατί υπάρχει η κόντρα, η Μάρθα Κουτουμάνου απάντησε: «Εγώ θέλω να πουληθεί πρώτη απ’ όλους, αλλά δεν υπάρχει συνεννόηση. Είναι 500 τμ και έχω όλα τα βάρη μόνη μου. Κανείς δεν βοηθάει. Εγώ θέλω να πουληθεί και μακάρι να βρεθεί, αλλά είναι δύσκολο, είναι μεγάλο σπίτι».\nΔήμος Άργους Μυκηνών: «Ομολογία «ενοχής» για ΖΟΕ από Χειβιδόπουλο»